ICC siasat jenayah perang di wilayah Palestin

GENEVA, 20 Rejab 1442H, Khamis –  Mahkamah Jenayah Antarabangsa (ICC) akan melakukan siasatan rasmi terhadap jenayah perang di wilayah Palestin yang dijajah dan akan menyiasat kedua-dua pihak dalam konflik tersebut, lapor Reuters.

Keputusan itu dibuat setelah mahkamah pada 5 Februari lalu memutuskan bahawa pihaknya memiliki bidang kuasa dalam kes berkenaan, meskipun mendapat bantahan Washington dan Israel.

Pendakwa raya, Fatou Bensouda berkata, keputusan untuk membuka siasatan dibuat susulan pemeriksaan awal yang melalui tempoh sukar oleh pihaknya selama hampir lima tahun.

“Akhirnya, keprihatinan utama kita harus tertumpu kepada mangsa-mangsa kejahatan, baik Palestin dan Israel, yang melalui siri keganasan dan rasa tidak aman hingga menyebabkan penderitaan dan putus asa.

“Pihak saya akan mengambil pendekatan yang berprinsip, tanpa berat sebelah,” katanya dalam satu kenyataan.

Bensouda, yang akan digantikan oleh Pendakwa raya Britain, Karim Khan pada 16 Jun, berkata, pada bulan Disember 2019, jenayah perang  telah atau sedang dilakukan di Tebing Barat, Baitulmaqdis Timur dan Semenanjung Gaza.

Beliau tidak menolak kemungkinan Israel dan kumpulan Palestin yang bersenjata adalah pelaku bagi jenayah itu.

Katanya, langkah seterusnya adalah menentukan sama ada Israel atau Palestin mempunyai siasatan tersendiri dan menilai perkara itu.

Sementara itu, pemimpin Israel, Benjamin Netanyahu tidak memberi sebarang komen berhubung perkara berkenaan.

Ketika mahkamah memutuskan bidang kuasa, dia mendakwa: “Apabila ICC menyiasat Israel atas kejahatan perang palsu, ia adalah antisemitisme.”

Pihak Berkuasa Palestin menyambut baik siasatan pendakwa raya.

Bagaimanapun Kementerian Luar Palestin menyambut baik langkah berkenaan, sambil menyifatkan perkara itu adalah langkah yang ditunggu-tunggu bagi menuntut keadilan Palestin yang tidak mengenali erti penat lelah.

Katanya, perkara itu juga adalah tonggak perdamaian yang sangat diperlukan oleh rakyat Palestin

“Kami mengalu-alukan keputusan ICC untuk menyiasat jenayah perang pendudukan Israel terhadap rakyat kita. Ini adalah langkah ke depan untuk mencapai keadilan,” kata jurucakap Hamas di Gaza, Hazem Qassem. – Agensi


Hamas sedia percepat pertukaran tahanan dengan rejim Zionis

GAZA, 14 Rabiulakhir 1445H, Ahad – Gerakan Perjuangan Islam Palestin (Hamas) menyatakan kesediaan untuk mengadakan perjanjian pertukaran tahanan segera dengan negara haram Israel.

Menerusi satu kenyataan ringkas, Ketua Hamas di Gaza, Yahya al-Sinwar berkata, kumpulan pejuang Palestin bersedia untuk melaksanakan perjanjian pertukaran tahanan segera dengan Israel.

Menurutnya, perjanjian itu mesti termasuk pembebasan semua tahanan Palestin daripada penjara Israel sebagai pertukaran untuk semua tahanan yang ditahan oleh perjuangan Palestin.

Bagaimanapun, jurucakap tentera Israel menyifatkan, tawaran itu adalah ‘keganasan psikologi’ oleh Hamas.

Pada Sabtu, Briged Al-Qassam berkata, sayap tentera Hamas itu bersedia untuk perjanjian pertukaran tahanan yang akan ‘mengosongkan penjara Israel’ dan membenarkan pemulangan semua tahanan Palestin dan Israel, sama ada dalam bentuk satu perjanjian komprehensif atau secara berperingkat.

Sebelum ini, sayap ketenteraan Hamas. Briged Al-Qassam berkata, pihaknya menahan kira-kira 200 hingga 250 tebusan, termasuk tentera dan orang awam.

Tentera Israel setakat ini memaklumkan, seramai 230 tebusan rakyatnya di Gaza. – Agensi


Pak Menteri semakin lupakan isu ‘perut rakyat’?

BANGI, 23 Safar 1442H, Ahad – Perihal ‘perut rakyat’ didakwa semakin kurang dibicarakan dalam kalangan menteri sejak kebelakangan ini.

Mungkin kerana suhu politik negara yang semakin panas menenggelamkan isu berkenaan, pada ketika para Yang Berhormat mula berconggak-conggak memikirkan tentang masa depan mereka.

Kecewa dengan situasi tersebut, Ketua Angkatan Pemuda-Pemudi Berjasa (ANGKASA), Hazwan Mohamad mempersoalkan, apakah agenda politik lebih menjadi keutamaan pada ketika ini.

“Rencana rakyat? Perut rakyat terisi atau tidak? Jaminan bekalan makanan? Harga barang keperluan yang semakin membebankan? Masa hadapan anak muda terutama lepasan universiti? Peluang pekerjaan dengan gaji setimpal?

“Bagaimana dengan kekuatan ekonomi Industri Kecil & Sederhana? Isu ancaman kedaulatan tanah air? Semakin kurang kedengaran dari mulut Pak Menteri.

“Apakah rencana politik lebih penting dari rencana untuk rakyat?,” soalnya dalam kenyataan, hari ini.

Dalam perkembangan lain, Hazwan menyifatkan, tindakan penguatkuasakan Perintah Kawalan Pergerakan Bersasar (PKPB) dengan syarat tertentu di daerah Klang dalam mengawal COVID-19 sebagai bercelaru.

Katanya, alasan penguatkuasaan itu mungkin kelihatan ‘suci’ demi misi menyelamatkan negara, namun tiada siapa tahu akibat daripada pelaksanaannya.

Beliau tidak menolak kemungkinan ahli politik bergaji puluhan ribu sekurang-kurangnya bagi tempoh lima tahun sedang merancang sesuatu.

“Kes baharu COVID-19 semakin bertambah. Sabah dan Kedah mendahului carta. Ramai yang cuba menenangkan keadaan dengan menyatakan bahawa kes-kes berlaku di sebalik tembok penjara.

“Namun, jika kita lihat kes kumulatif seminggu dari 4 Oktober sehingga 10 Oktober di negeri termaju dan terkaya, Selangor Darul Ehsan, telah mencatatkan 228 kes kesemuanya melibatkan warga tempatan,” katanya.

Rabu lepas, Menteri Kanan (Kluster Keselamatan), Datuk Seri Ismail Sabri Yaakob mengumumkan, kerajaan mengenakan PKPB di zon merah iaitu Sandakan, Papar, Tuaran di Sabah dan Klang di Selangor, bermula 9 Oktober susulan peningkatan kes COVID-19 di kawasan berkenaan.

Ismail Sabri dilaporkan berkata, pelaksanaan PKPB adalah bagi membendung penularan COVID-19 di kawasan terbabit, selain bagi membolehkan aktiviti pengesanan kes secara bersasar dilaksana sepanjang tempoh 14 hari.


Malang jika kerajaan tak berani pertahan Dasar Pendidikan

Oleh Siti Hafidah Abd Ghaffar

BANGI, 9 Zulhijjah 1442H, Isnin – Pelik! Sudahlah tidak mahu berada dalam sistem dan dasar pendidikan kebangsaan, tetapi mahu pula menuntut keistimewaan pengiktirafan Sijil Peperiksaan Bersepadu (UEC) dalam permohonan ke institusi pendidikan tinggi (IPT).

Ketua Wanita BERJASA, Johor, Azizah Che Awang berkata, jika sekolah persendirian Cina mahu kerajaan mengiktiraf sijl UEC, maka pihak itu wajar mengikuti sistem pendidikan kebangsaan.

Jelasnya, langkah itu boleh dilakukan dengan mengambil peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM) sepenuhnya dan bukan hanya mata pelajaran tertentu sahaja.

Biarpun begitu, Azizah tertanya-tanya sama ada UEC sudah diiktiraf susulan melihat iklan pengambilan khas calon guru bagi Program Ijazah Sarjana Muda Perguruan Fasa 2 dan Program Ijazah Sarjana Muda Perguruan Lepasan SPM yang mempunyai Sijil Menengah Agama (SMA) Atau Sijil Menengah Ugama (SMU) dan Sijil UEC bagi tahun 2021.

Katanya, Tan Sri Muhyiddin Yassin tidak pernah menyatakan kerajaan akan mengiktiraf sijil UEC walaupun pada hakikatnya UEC telah mendapat pengiktiran sebahagian (partial recognition) untuk program PISPM dalam bidang pengkhususan Bahasa Cina untuk SJKC di Institusi Perguruan Guru Malaysia (IPGM) sejak 2012 lagi.

Katanya lagi, jika benar UEC telah diiktiraf sejak 2012 bagi program PISMP, bererti telah ramai graduan Bahasa Cina yang mengajar di SJKC di seluruh negara.

“Bayangkan jika mereka yang tidak terdidik di bawah silibus atau kurikulum kebangsaan sebaliknya menggunakan silibus dari luar menjadi tenaga pengajar di sekolah-sekolah.

“… tidak mustahil benih-benih pemikiran anti bahasa kebangsaan, anti sejarah Tanah Melayu, anti-Dasar Pendidikan Kebangsaan dan anti-Dasar Perpaduan negara terus bercambah.

“Jadi bolehkah kita mengharapkan jati diri dan semangat patriotisme yang tinggi dari pelajar-pelajar ini,” katanya ketika dihubungi Ismaweb.net.

Dalam perkembangan sama, Azizah menegaskan, para akademik di tanah air ramai yang menolak pengiktirafan sijil UEC kerana bertentangan dengan Dasar Pendidikan Kebangsaan.

Justeru katanya, amat malang bagi rakyat jika kerajaan tidak berani mempertahankan apa yang terkandung di dalam Dasar Pendidikan dan Perlembagaan serta membaiki kesilapan lalu.

“Benarlah kuasa autoriti yang dimenangi pemimpin melalui peti undi belum tentu ianya benar-benar berkuasa jika mereka tiada keberanian, integriti serta mempunyai pengaruh dalam bidang-bidang lain seperti media, ekonomi, jaringan hubungan (dalam dan luar negara) teknologi dan sebagainya.

“Ia dilihat seperti ada tangan-tangan ghaib yang menguasai atau janji ghaib yang mengikat,” katanya.

Serentak itu juga, beliau menggesa agar kerajaan Perikatan Nasional (PN) membuat tindakan penambahbaikan segera berhubung masalah ini.

“Do the right thing agar hati rakyat yang sedang dihimpit kesulitan hidup kesan pandemik COVID-19 terubat apabila melihat pemimpin negara tegas dan komited dalam menjalankan tanggungjawab dan menyantuni keperluan rakyat,” katanya.


APMM Perlis patah cubaan seludup 360 kg daun ketum

KUALA PERLIS, 4 Muharram 1441H, Ahad – Agensi Penguatkuasaan Maritim Malaysia (APMM) berjaya mematahkan cubaan menyeludup 36 bungkus daun ketum seberat 360 kilogram ke negara jiran, di perairan Kuala Perlis, semalam.

Pengarah Zon Maritim Kuala Perlis Komander Maritim Mohd Shafie Paing berkata ketika rondaan Op Benteng, APMM mengesan sebuah bot dalam keadaan mencurigakan menuju ke sempadan negara jiran pada kedudukan 0.1 batu nautika dari muara Kuala Perlis, pada pukul 3.15 petang semalam.

“Menyedari kehadiran APMM, bot tersebut cuba melarikan diri, namun berjaya dipintas.

“Seorang tekong dan seorang awak-awak bertindak terjun ke laut dan melarikan diri ke daratan berhampiran,” katanya menerusi satu kenyataan.

Beliau berkata hasil pemeriksaan terhadap bot berkenaan, APMM menemui 36 bungkusan yang disyaki mengandungi daun ketum bernilai kira-kira RM3,600.

Mohd Shafie berkata selain daun ketum, APMM turut merampas sebuah bot gentian berserta enjin sangkut bergalah dengan nilai keseluruhan rampasan dianggarkan berjumlah RM28,700.

“Semua hasil rampasan dan bot tersebut dibawa ke jeti Zon Maritim Kuala Perlis dan kes disiasat mengikut Seksyen 30(3) Akta Racun 1952 kerana penyalahgunaan daun ketum termasuk mengimport, menjual, memproses dan lain-lain berkaitan bahan tersebut.

“APMM akan terus membuat rondaan dan pemantauan di sempadan dan perairan negara dari semasa ke semasa bagi mencegah aktiviti penyeludupan, pencerobohan dan jenayah maritim,” katanya sambil meminta orang ramai segera melaporkan sebarang aktiviti penyeludupan dan jenayah maritim di perairan negeri ini.

Aduan atau panggilan kecemasan di laut boleh menghubungi Maritim Malaysia di talian 24 jam iaitu MERS 999 dan Pusat Operasi Zon Maritim Kuala Perlis di talian 04-9851072 atau 04-9851162. – Bernama


China larang kakitangan kerajaan guna iPhone ketika bekerja

BEIJING, 21 Safar 1445H, Khamis – China mengarahkan kakitangan kerajaan pusat supaya tidak menggunakan telefon pintar iPhone keluaran Apple dan peranti berjenama asing lain untuk tujuan kerja atau membawanya ke pejabat.

Menurut Wall Street Journal (WSJ), arahan itu dikeluarkan pihak atasan kepada kakitangan kerajaan beberapa minggu yang lalu, namun tidak jelas sejauh mana ketetapan itu dikuatkuasakan.

Larangan itu dikeluarkan menjelang acara Apple minggu depan, di mana penganalisis percaya jenama terkemuka itu akan melancarkan keluaran baharu.

Ia dikhuatiri mencetuskan kebimbangan dalam kalangan syarikat asing yang beroperasi di China tatkala ketegangan Beijing-Amerika Syarikat (AS) meningkat.

Laporan WSJ tidak menamakan pembuat telefon lain selain Apple.

Selama lebih sedekad, China berusaha mengurangkan pergantungan kepada teknologi asing, dan meminta firma bersekutu kerajaan seperti bank untuk beralih ke perisian tempatan serta mempromosikan pembuatan cip domestik.

Beijing melancarkan kempen ini pada tahun 2020, apabila pemimpinnya mencadangkan model pertumbuhan yang dipanggil ‘edaran dwi’ untuk mengurangkan pergantungan pada pasaran dan teknologi luar negara apabila kebimbangan terhadap keselamatan data semakin meningkat.

Pada Mei, China menggesa perusahaan besar milik negara (SOE) memainkan peranan penting dalam usahanya mencapai kemandirian dalam teknologi dengan meningkatkan kepentingan perlumbaan di tengah-tengah perpecahan dalam AS.

Ketegangan China-AS memuncak apabila Washington bekerjasama dengan sekutu untuk menyekat akses Beijing kepada peralatan penting yang diperlukan bagi memastikan industri cipnya berdaya saing.

Sekatan terbaru oleh China mencerminkan larangan serupa yang diambil AS terhadap pembuat telefon pintar China, Huawei Technologies dan platform video pendek TikTok – yang dimiliki ByteDance China. – Agensi


BESRAYA, NPE laksana ujian rintis kutipan tol bayaran terbuka

KUALA LUMPUR, 10 Safar 1445H, Ahad – Divisyen Tol IJM melaksanakan ujian rintis kutipan tol secara Sistem Pembayaran Terbuka (SPT) di dua lebuh raya kendaliannya iaitu Lebuhraya Sungai Besi (BESRAYA) dan Lebuhraya Baru Pantai (NPE) bermula hari ini.

Ketua Pegawai Operasi Divisyen Tol IJM, Chua Lay Hoon berkata, pelaksanaan ujian rintis itu selaras dengan inisiatif kerajaan untuk menyediakan kaedah pembayaran alternatif kepada pengguna lebuh raya.

“SPT membolehkan pengguna lebuh raya membayar tol dengan menggunakan kad debit, kad kredit atau kad prabayar selain dari kaedah sedia ada seperti Touch ‘n Go (TnG), SmartTag dan Identifikasi Frekuensi Radio (RFID) sekali gus memberi alternatif baharu kepada pengguna dalam proses pembayaran tol.

Dalam tempoh ujian rintis ini, lorong yang menyediakan SPT dapat dikenal pasti melalui papan tanda khusus di gantri untuk membantu pengguna,” katanya dalam satu kenyataan.

Beliau menasihatkan pengguna lebuh raya supaya memastikan baki kad mencukupi untuk pembayaran tol.

Selain itu, katanya pengguna boleh menggunakan kad bank lain ataupun kad TnG sekiranya transaksi menggunakan kad bank gagal.

“Divisyen Tol IJM berharap pelaksanaan kutipan tol secara SPT ini dapat memberi kemudahan kepada pengguna lebuh raya di samping membantu melancarkan operasi kutipan tol,” katanya.- Bernama


Hujan sebelah pagi diramal di empat negeri PRN

KUALA LUMPUR, 24 Muharram 1445H, Jumaat – Hujan diramal berlaku di satu dua tempat di sebelah pagi di Pulau Pinang, Negeri Sembilan dan Selangor pada hari mengundi Pilihan Raya Negeri (PRN) dan Pilihan Raya Kecil (PRK) Parlimen Kuala Terengganu, esok.

Berdasarkan maklumat di laman web Jabatan Meteorologi Malaysia (MetMalaysia) cuaca sama dijangka berlaku di Kedah melibatkan banyak kawasan pantai serta mendung di Terengganu, manakala Kelantan diramal cuaca baik.

MetMalaysia turut meramalkan ribut petir dijangka berlaku pada sebelah petang di satu dua tempat di Pulau Pinang, Selangor dan Kedah, satu dua kawasan pedalaman Negeri Sembilan serta beberapa tempat di Kelantan dan Terengganu.

Suhu sepanjang hari berkenaan diramal 23 hingga 34 darjah Celsius.

Seramai 9.67 juta pengundi akan menunaikan tanggungjawab memilih wakil mereka di Dewan Undangan Negeri (DUN) di enam negeri pada PRN, manakala 122,160 orang layak mengundi bagi PRK Parlimen Kuala Terengganu.

Secara keseluruhan 17,048 saluran mengundi disediakan di 3,190 pusat mengundi di semua 245 kawasan DUN di enam negeri itu, manakala untuk PRK Parlimen Kuala Terengganu, 217 saluran mengundi disediakan di 41 pusat mengundi.- Bernama


Membantu mereka yang kesusahan

1. DALAM tempoh kesusahan melanda negara ini, marilah bersama-sama kita membantu mereka yang kesusahan, tidak kira sama ada bantuan secara fizikal, sumbangan kewangan atau permohonan doa kepada Allah.

2. Ketahuilah bahawa Allah akan mempermudahkan urusan hamba yang membantu orang lain yang di dalam kesusahan. Sabda Rasulullah:

وَمَنْ يَسَّرَ عَلَى مُعْسِرٍ يَسَّرَ اللهُ عَلَيْهِ فِي الدُّنْيَا وَالآخِرَةِ

“Barangsiapa yang mempermudah urusan mereka yang kesusahan, maka Allah akan mempermudahkan urusannya di dunia dan di akhirat.” (HR Muslim)

3. Sikap membantu orang yang kesusahan ini adalah sifat orang-orang yang beriman. Yahya bin Muaz seorang tokoh sufi kurun ketiga pernah berpesan:

حبك الفقراء من أخلاق المرسلين ، وإيثارك مجالستهم من علامة الصالحين ، وفرارك من صحبتهم من علامة المنافقين

“Kecintaanmu pada orang-orang fakir miskin adalah akhlak para Nabi, menyantuni mereka dengan duduk bersama mereka adalah tanda-tanda orang yang soleh dan menjauhi mereka daripada mendampingi mereka adalah tanda-tanda orang munafik.” (Ittihaf Sadah al-Muttaqin)

4. Pernah suatu hari Rasulullah didatangi oleh satu kumpulan manusia yang sangat miskin. Mereka berkaki ayam, pakaian dan penampilan mereka menggambarkan kesusahan hidup mereka. Sahabat Nabi yang menyaksikan peristiwa ini berkata:

فتمعر وجه رسول الله صلى الله عليه وسلم لما رأى بهم من الفاقة

“Berubah wajah Rasulullah bilamana melihat keadaan susah yang mereka hadapi.” (HR Muslim)

5. Begitulah Rasulullah. Pemimpin yang sangat sensitif melihat kesusahan rakyat sehingga dapat dikenali dari riak wajahnya. Rasululllah segra menghimpunkan para sahabat (setelah selesai solat) dan Baginda menyarankan agar golongan susah ini dibantu.

6. Lantas Rasulullah membaca ayat dari surah al-Hasyr yang sering kita dengar dalam solat:

اتَّقُوا اللَّهَ وَلْتَنْظُرْ نَفْسٌ مَا قَدَّمَتْ لِغَدٍ وَاتَّقُوا اللَّهَ

“Bertaqwalah kamu sekalian kepada Allah dan hendaklah setiap diri memperhatikan apa yang telah dipersiapkan buat dirinya untuk hari esok (akhirat) dan bertaqwalah kepada Allah” (QS. Al-Hasyr: 18).

7. Mengapa ayat Surah al-Hasyr ini dipilih? Seakan Rasulullah ingin menjelaskan kepada kita bahawa sumbangan yang kita berikan kepada orang-orang yang susah akan menjadi bekalan yang pasti buat kita di akhirat kelak. Dan membantu orang susah adalah sebahagian dari sifat takwa.

8. Begitulah kecintaan Rasulullah untuk membantu dan duduk bersama orang-orang yang susah. Rasulullah bukan sahaja mempunyai sifat kasih yang tinggi pada mereka malah menyeru para sahabat agar membantu saudara mereka ini.

Semoga Allah membimbing kita

Dr Ahmad Sanusi Azmi


Pekerja perlu diberi cuti bergaji untuk mengundi: MEF

KUALA LUMPUR, 24 Rabiulawal 1444H, Jumaat – Syarikat atau majikan perlu memberi cuti bergaji kepada kalangan pekerja mereka yang telah mendaftar sebagai pengundi untuk menunaikan tanggungjawab itu pada hari pengundian Pilihan Raya Umum ke-15 (PRU15).

Presiden Persekutuan Majikan-Majikan Malaysia (MEF), Datuk Dr Syed Hussain Syed Husman berkata, perkara itu terpakai kepada majikan yang menetapkan 19 November, 2022 sebagai hari bekerja atau yang melaksanakan sistem giliran atau syif.

“Pekerja yang merupakan pemilih berdaftar dan dijadualkan bekerja pada sebelah siang bagi syif 12 jam hendaklah diberi masa yang munasabah untuk mereka mengundi pada hari pengundian 19 November, 2022,” katanya dalam kenyataan, hari ini.

Beliau berkata, bagi majikan yang menetapkan 19 November ini sebagai hari cuti atau hari rehat maka, pekerja yang merupakan pengundi berdaftar bebas melaksanakan hak mereka sebagai pemilih pada hari pengundian dan tidak ada keperluan untuk majikan memberikan hari rehat tambahan.

Syed Hussain berkata, selain itu mungkin terdapat keadaan apabila pekerja yang merupakan pemilih berdaftar perlu membuang undi di pusat pengundian yang terletak di luar stesen kerja dan 19 Nov, 2022 adalah hari bekerja biasa bagi pekerja tersebut.

“Justeru adalah munasabah untuk syarikat menghendaki pekerja tersebut memohon cuti tahunan/cuti tanpa gaji bagi tujuan tersebut,” katanya.

Beliau berkata, bagi pekerja yang merupakan pengundi berdaftar dan perlu membuang undi melalui undi pos pada 15 Nov, 2022 masa yang munasabah harus diberikan kepada mereka yang bekerja pada hari tersebut untuk membolehkan mereka mengundi secara undian pos.

Beliau berpandangan semua langkah itu sebagai satu kewajipan yang adil dan munasabah yang dikenakan ke atas majikan untuk memastikan semua pekerja yang merupakan pengundi berdaftar diberi peluang sewajarnya untuk mengundi. – Bernama


Adakah COVID-19 bakal cetus revolusi seperti Black Death?

RAMAI yang mengaitkan pandemik COVID-19 dengan pandemik Black Death yang pernah berlaku pada kurun ke-14 (1346-1353) di Eropah, Afrika Utara dan sebahagian Timur Tengah.

2. Black Death telah membunuh lebih 100 juta nyawa, ketika populasi penduduk dunia ketika itu baru mencecah 500 juta.

3. Mengikut rekod, hampir 60 peratus penduduk Eropah dan satu pertiga penduduk Timur Tengah terkorban disebabkan pandemik paling teruk dalam sejarah kemanusiaan ini.

4. Setelah pandemik ini berakhir, ia mengubah dunia secara drastik termasuk kebangkitan golongan pekerja (peasants) untuk menghapuskan feudalisme iaitu sistem kemasyarakatan dan ekonomi yang dikuasai oleh golongan bangsawan yang menindas golongan pekerja.

5. Ia akhirnya membawa kepada revolusi golongan pekerja pada tahun 1381.

6. Jumlah kematian disebabkan pandemik COVID-19 baru menghampiri 6 juta nyawa (populasi penduduk dunia 7.9 billion) masih jauh berbanding Black Death, namun kita sudah mula melihat bagaimana ia telah mengubah cara hidup dan cara pandang kita terhadap dunia.

7. Adakah COVID-19 juga bakal mencetuskan revolusi dan perubahan struktur masyarakat dunia? Sama-sama kita tunggu dan lihat.

 Ir Ts Muhammad Lukman Al Hakim
Setiausaha Agung BERJASA


Bumiputera layak dapat, dakwaan Khalid lebih pada raih sokongan politik

BANGI, 4 Rabiulakhir 1442H, Jumaat – Tidak pelik sekiranya Bumiputera menerima peruntukan besar dalam Belanjawan 2021 kerana secara realitinya mereka adalah golongan paling terjejas dan memerlukan dari segi ekonomi.

Menurut kajian yang dibuat oleh Majlis Tindakan Ekonomi Melayu (MTEM), 59 peratus Bumiputera dikategorikan di bawah kemiskinan tegar, malah pendapatan isi rumah Bumiputera adalah yang terendah berbanding Cina dan India.

Statistik juga menunjukkan bahawa purata gaji dan pemilikan harta Bumiputera adalah jauh ketinggalan dan dijangka berterusan jika tiada tindakan yang wajar diambil.

Justeru, dakwaan bahawa pemberian peruntukan yang tinggi kepada Bumiputera sebagai ketidakadilan kepada kaum lain adalah tidak berasas dan lebih kepada untuk mendapatkan sokongan politik kaum lain sahaja.

Presiden Ikatan Muslimin Malaysia (ISMA), Haji Aminuddin Yahaya berkata, jika diteliti secara mendalam, sebenarnya Bumiputera adalah golongan paling terpinggir di negara ini.

Katanya, walaupun ada polisi-polisi yang sepatutnya membantu Bumiputera tetapi telah banyak disalah gunakan di mana hanya segelintir sahaja yang benar-benar menerima manfaatnya itu manakala yang lain tidak menerima sekadarnya dan terus terpinggir.

“Lagipun, bagi saya jumlah yang dikatakan banyak itu masih kecil untuk benar-benar membantu Bumiputera.

“Kalau dilihat pada perspektif kesan dari krisis ekonomi di kala COVID-19 ini pula, memang jelas yang golongan paling terjejas adalah Bumiputera kerana majoriti yang makan gaji dan terkesan adalah Bumiputera. Yang kehilangan pekerjaan juga majoritinya adalah Bumiputera,” katanya dalam kenyataan hari ini.

Semalam, Parti Amanah Negara (PAN) mendakwa peruntukan dalam Belanjawan 2021 kepada bukan Bumiputera tidak adil dan dibuat sebagai belanjawan pilihan raya untuk menarik sokongan Melayu-Islam.

Pengarah Komunikasi PAN, Khalid Samad berkata, dengan jumlah wang yang besar diperuntukkan kerajaan dalam Belanjawan 2021, ia sewajarnya diagihkan secara adil dan saksama kepada rakyat tanpa mengira agama dan bangsa.

Katanya, kesan wabak COVID-19 ke atas rakyat khususnya dari segi ekonomi, merentasi sempadan bangsa, agama, warna kulit, kaum, budaya dan bahasa.

Oleh itu katanya, semua pihak terjejas dan amat perlu dibantu.

Dalam perkembangan sama, Haji Aminuddin menegaskan, ketidakadilan yang diratib-ratibkan itu adalah sesuatu yang sengaja mahu disalahertikan – pastinya akan menyemai rasa ketidakpuashatian kaum lain pada Bumiputera, khususnya orang Melayu yang semakin menjadi-jadi ketika ini.

Tegasnya, keadilan bukannya bermakna memberi sama banyak tetapi memberikannya kepada yang lebih berhak.

“Lagipun Bumiputera adalah rakyat kita juga, malah adalah peribumi tanah ini. Mengapa tidak puas hati seolah-olah kita mahu beri peruntukan kepada orang asing pula?

“Saya sungguh hairan, mengapa sampai perlu buat sidang media khas pula untuk perkara ini. Dalam banyak-banyak perkara yang boleh dibantah, ini juga menjadi pilihan. Mengapa ya?,” soalnya.


Pemimpin tak patriotik punca UEC layak masuk PISMP

Oleh Siti Hafidah Abd Ghaffar

BANGI, 24 Safar 1443H, Jumaat – Sebarang pengiktirafan sijil peperiksaan yang bercanggah sistem pendidikan kebangsaan boleh dianggap sebagai tindakan tidak patriotik.

Ia kemungkinan berpunca daripada kepimpinan yang sudah tidak mencintai negara, lebih mengutamakan keuntungan diri sendiri dan membelakangkan kebajikan rakyat.

Tindakan itu bukan sahaja tidak membawa kemajuan progresif kepada negara, malah menyebabkan wujudnya keadaan perpecahan dalam negara di mana wujudnya bantahan daripada etnik Melayu, selain permusuhan terhadap etnik Cina.

Sebaliknya, kepimpinan patriotik pasti akan memikirkan kesan daripada pengiktirafan Sijil Peperiksaan Bersepadu (UEC) pada 2010 untuk Program Ijazah Sarjana Muda Perguruan (PISMP), yang nescaya akan menyusul dengan desakan agar ianya terus diiktiraf untuk yang lain-lain pula, termasuk kemasukan ke universiti awam dan pekerjaaan di sektor awam.

Pengiktirafan begini yakni bukan sijil kita sendiri, juga seterusnya tentu akan menyebabkan gesaan untuk pengiktirafan pelbagai sijil lain di luar sistem pendidikan kebangsaan kita, kata Prof Emeritus Datuk Dr Teo Kok Seong.

Felo Utama Institut Kajian Etnik (KITA) Universiti Kebangsaan Malaysia (UKM) itu yakin ia akan berlaku kerana telah memperlihat contohnya melalui pengiktirafan UEC.

Katanya, desakan begini bukan sahaja memperlihat tiada penghormatan langsung kepada sijil peperiksaan awam, ianya juga adalah manisfestasi tiada langsung perasaan segan silu terhadap kepimpinan negara yang didapati boleh dikompromikan dengan senang sekali.

“Dalam hal ini, ia sudah lama berlaku semenjak kita merdeka lagi, apabila sistem pendidikan negara dikompromi untuk membenarkan kewujudan sekolah vernakular, yang bukan sahaja ditentang keras penjajah British, tetapi juga dengan agresif sekali oleh etnik Melayu.

“Sepatutnya dalam bidang pendidikan dan juga lain-lain, kepimpinan negara harus selalu bersifat patriotik dengan tidak sesekali mengutamakan kemajuan regresif.

“Antaranya mengiktiraf sijil UEC dan lain-lain yang pasti akan menjejaskan proses pembentukan negara bangsa yang erat bersatu melalui pendukungan jati diri kebangsaan kental,” katanya ketika dihubungi Ismaweb.net.

Sehubungan ini, beliau meminta kepimpinan negara kini menyatukan rakyat dengan memperjuangkan kepentingan rakyat majoriti bagi memajukan negara.

Pengiktirafan sijil UEC tidak boleh sesekali diperluas lagi untuk ranah lain, selain yang telahpun diberikan, katanya.

“Dengan ini, kepimpinan negara semasa dan akan datang diminta untuk mula meletakkan asas patriotik yang kuat untuk negara ini, antaranya dengan memastikan nasionalisme Malaysia didasarkan kepada kepentingan rakyat terbanyak.

“Dan bukan sekali kepentingan peribadi pemimpin tertentu dan sesuatu etnik itu yang dikaburi sebagai kepentingan negara,” katanya.

Terdahulu dilaporkan, setakat 21 September lepas, seramai 18 pelajar lepasan Sekolah Menengah Persendirian Cina (SMPC) dilaporkan mendaftar PISMP bagi UEC.

Menurut Naib Pengerusi Jawatankuasa Penasihat Pendidikan MCA, Chen Fan Chong pendaftaran itu merupakan angka tertinggi dalam sejarah.

PISMP-UEC telah dilancarkan pada 10 Jun 2010 di mana kerajaan Barisan Nasional (BN) mengumumkan kebenaran untuk lepasan sijil UEC memasuki Institut Pendidikan Guru Malaysia (IPGM).


Konflik Sudan: Kerajaan bawa pulang rakyat kita jika berisiko

KUALA LUMPUR, 26 Ramadan 1444H, Isnin – Kerajaan memantau rapi konflik di Sudan ketika ini dan akan membawa pulang rakyat Malaysia yang berada di negara berkenaan sekiranya situasi semasa memberi risiko kepada keselamatan mereka, kata Perdana Menteri, Datuk Seri Anwar Ibrahim.

“Saya dapat laporan pagi tadi…kita rasa keadaan rakyat kita di sana (ketika ini) masih terkawal… tapi sebaik sahaja ada risiko, kita akan terus bawa mereka pulang,” katanya.

Beliau berkata demikian ketika ditemui pemberita selepas menyempurnakan pelancaran Karya Agung Sayr Al-Salikin (4 Jilid) dan Hikayat Iskandar Zulkarnain di Wisma Dewan Bahasa dan Pustaka di sini hari ini.

Konflik di Sudan, yang melibatkan dua pihak iaitu Tentera Sudan dan pasukan separa tentera Rapid Support Forces (RSF), telah mencetuskan pergolakan politik serta menggugat keselamatan di negara itu.

Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menyarakan agar kerajaan bersedia untuk membawa pulang rakyat Malaysia di Sudan sekiranya konflik di negara itu bertambah tegang.

Menerusi catatan di laman Facebook Istana Negara, Seri Paduka dalam titah baginda menyeru seluruh rakyat untuk bersama baginda mendoakan keselamatan dan kesejahteraan rakyat Malaysia yang berada di Sudan berikutan krisis yang berlaku di negara itu ketika ini. – Bernama


Polis buka kertas siasatan isu Fahmi Fadzil berucap di masjid

BANGI, 14 Muharam 1445H, Selasa – Polis menjalankan siasatan berhubung laporan Menteri Komunikasi dan Digital Fahmi Fadzil berucap di ruang solat utama Masjid Nurul Yaqin, Kampung Melayu Seri Kundang, Rawang, kelmarin.

Ketua Polis Selangor, Datuk Hussein Omar Khan berkata, pihaknya mendapat rakaman perkara yang diucapkan dalam masjid tersebut.

Justeru, kertas siasatan dibuka mengikut Seksyen 500 Kanun Keseksaan dan Seksyen 233 Akta Komunikasi Multimedia (AKM) 1998 berhubung kejadian itu.

“Kita sudah mendapatkan rakaman ucapan di dalam masjid berkenaan dan akan menelitinya untuk siasatan lanjut.

“Kita akan beri maklum balas serta perkembangan mengenai kes terbabit dalam masa terdekat,” katanya.

Semalam, Jabatan Agama Islam Selangor (JAIS) memangil nazir masjid berkenaan dan menjalankan siasatan berhubung gambar berkenaan yang tular di media sosial.

Pengarahnya, Datuk Mohd Shahzihan Ahmad dilaporkan berkata, pihaknya ada menerima aduan berhubung perkara terbabit.

JAIS turut menjalankan siasatan lanjut mengikut Seksyen 12 Enakmen Jenayah Syariah (Selangor) 1995 kerana disyaki menghina pihak berkuasa agama.

Dalam kenyataan JAIS sebelum ini berulang kali menegaskan larangan menjadikan rumah ibadah sebagai medan politik seperti yang pernah dititah Sultan Selangor, Sultan Sharafuddin Idris Shah.

Sementara itu, Fahmi menafikan beliau menggunakan masjid untuk berkempen sebaliknya singgah untuk solat Zohor sahaja di masjid berkenaan kerana berdekatan dengan lokasi program seterusnya.


PRN Johor: Parti politik harap SOP kempen dilonggarkan

JOHOR BAHRU, 30 Jamadilakhir 1443H, Rabu – Beberapa parti politik berharap mereka diberi ruang dan peluang untuk menjalankan kempen secara fizikal dan bersemuka dengan prosedur operasi standard (SOP) yang lebih longgar dalam Pilihan Raya Negeri (PRN) Johor akan datang.

Ketua Pemuda Perikatan Nasional Johor Ahmad Nawfal Mahfodz bagaimanapun berkata PN tetap akur dengan ketetapan SOP COVID-19 yang akan ditetapkan kelak.

“Apa-apa pun, kita perlu melihat perkembangan kes COVID-19 semasa. Memang membimbangkan tetapi pergerakan sosial masih berlangsung. SOP perlu diselaras dengan baik agar kes tidak melonjak lebih bahaya.

“Untuk PRN Johor, yang penting ada ruang yang baik, memadai untuk calon dapat bertemu dengan pengundi mereka dengan pematuhan SOP. Kalau terlalu ketat, itu tidak ‘raya’,” kata Ahmad Nawfal yang juga Ketua Pemuda PAS Johor ketika dihubungi Bernama hari ini.

Ketua Pemuda MCA Johor Ling Tian Soon berkata langkah melonggarkan SOP bagi pelaksanaan PRN Johor akan memberi manfaat kepada parti politik bertanding mendekati pengundi untuk mencapai objektif mereka.

“Sekiranya SOP dilonggarkan, orang ramai khususnya parti politik tetap perlu sentiasa berwaspada kerana (masih ada) kes COVID-19 direkodkan sehingga kini,” katanya.

Sementara itu, Timbalan Pengerusi PKR Johor Jimmy Puah Wee Tse berkata selain membenarkan parti politik berkempen melalui ceramah dengan pematuhan SOP yang lebih longgar, program seperti tinjauan mesra juga penting dalam usaha mereka menyantuni pengundi di sesuatu kawasan.

“Kalau kita tengok, pengundi di PRN Melaka seolah-olah tiada peluang untuk berinteraksi dengan calon-calon. Ini tidak elok kerana dalam sistem demokrasi, adalah mustahak pengundi mendapatkan pandangan dan pendirian calon-calon dalam sesuatu isu yang berkait rapat dengan mereka, sama ada isu tempatan mahupun nasional,” katanya.

Timbalan Pengerusi Parti Amanah Negara (Amanah) Johor Dzulkefly Ahmad pula berkata SOP PRN yang sedikit longgar akan memberi peluang sama rata khususnya kepada parti pembangkang untuk berkempen.

“Saya bersetuju cadangan itu, paling tidak kebenaran untuk berkempen perlu diberi khususnya di kawasan yang kurang berisiko sama seperti yang dilaksanakan semasa PRN Sarawak baru-baru ini,” katanya.

Semalam, Pengerusi Suruhanjaya Pilihan Raya (SPR) Datuk Abdul Ghani Salleh dilaporkan berkata beliau berharap SOP COVID-19 bagi PRN Johor dilonggarkan supaya lebih banyak kempen di lapangan dapat dilakukan.

Menurut Abdul Ghani, SPR kini sedang mengadakan perbincangan dengan Kementerian Kesihatan dan Majlis Keselamatan Negara berhubung perkara itu.

Johor mencatatkan 868 kes baharu semalam, menjadikan jumlah keseluruhan jangkitan COVID-19 di negeri ini berjumlah 260,447 dan merekodkan 3,918 kematian.

Terdahulu, Ketua Pengarah Kesihatan Tan Sri Dr Noor Hisham Abdullah dilaporkan berkata kadar kebolehjangkitan (Rt) COVID-19 kekal pada 1.15 semalam dengan Perlis merekodkan nilai Rt tertinggi iaitu 1.29, diikuti Putrajaya (1.21) dan Johor (1.17). – Bernama


Bolehkah rayuan mereka ditolak?

PUSAT Pendidikan Islam al-Huda (PPIH) di Kuala Bibang, Semporna Sabah ini hanya boleh menempatkan 90 orang murid sahaja.

Namun, seramai 116 orang telah mendaftarkan diri di permulaan sesi persekolahan 2022.

Bolehkah ditolak harapan mereka?

Sedangkan ia adalah satu-satunya peluang pendidikan sebegini yang ada di kawasan pedalaman tersebut.

PPIH Kuala Bibang adalah cawangan kepada Pusat Pendidikan al Huda Pekan Dua, Semporna yang menempatkan lebih 400 remaja untuk mempelajari al-Quran, Kafa dan kemahiran 3M.

Di atas alasan inilah, maka Yayasan Ikhlas (YI) terus memberikan keutamaan kepada projek pendidikan dan pembangunan asnaf di pedalaman Sabah dan Sarawak.

YI akan membangunkan dua buah sekolah agama rakyat (SAR) di Kuala Penyu, Sabah pada tahun 2022 ini bagi menampung pendidikan agama kepada 420 remaja.

Pendidikan adalah permulaan kepada perubahan dan kejayaan masa depan.

Mari bersama kami membangunkan SAR di pedalaman Sabah, http://sekolahagama.com

Peduli, Prihatin
Yayasan Ikhlas.


Pasukan pendudukan jahat tukar bendera Palestin dengan negara haram Israel

TEBING BARAT, 14 Jamadilawal 1444H, Jumaat – Pasukan pendudukan Israel bertindak jahat mengalihkan bendera Palestin yang digantung di bangunan sekolah di perkampungan Palestin Al-Lubban Ash-Sharqiya dekat Nablus di Tebing Barat dan menggantikannya dengan bendera Israel.

Pengetua Sekolah Perempuan Menengah Al-Lubban, Ayesha Nubani berkata, tentera Israel menyelinap masuk ke dalam bangunan sekolah pada awal pagi, menurunkan bendera Palestin dan menggantikannya dengan bendera Israel.

Sebelum ini pasukan pendudukan pernah menurunkan bendera Palestin, namun ini kali pertama mereka menggantikannya dengan bendera negara haram Israel, agensi berita Wafa.

Kementerian Luar dan Ekspatriat Palestin membidas tindakan itu sebagai melanggar hak asasi kerana menyasarkan institusi pendidikan Palestin.

Tindakan rejim ini adalah hasutan kebencian oleh peneroka radikal sayap kanan Israel yang terkenal dengan retorik ketuanan Yahudi, yang diketuai Parti Yehudit Otzma berhaluan kanan dan ketuanya, Itamar Ben-Gvir, Pemimpin Agama Parti Zionis, Bezalel Smotrich.

Kedua-duanya akan dilantik ke kementerian keselamatan penting dalam kerajaan campuran Israel yang akan datang.

Pasukan pendudukan baru-baru ini meningkatkan penindasan mereka terhadap rakyat Palestin di Masafer Yatta.

Ia ermasuk perobohan rumah dan sekolah, menghentikan pembinaan dan menghalang penduduk Palestin dan pengembala daripada mengakses tanah mereka.

Pada bulan Ogos, tentera Israel mengeluarkan arahan merobohkan sebuah sekolah di perkampungan Shuub Al-Batn di Masafer Yatta.

Israel telah menduduki Tebing Barat sejak 1967 dan pelanggaran hak asasi manusia terhadap rakyat Palestin dan undang-undang antarabangsa berlaku setiap hari. – Agensi


1,520 penumpang berlepas menerusi 8 penerbangan ke Langkawi

PUTRAJAYA, 9 Safar 1443H, Khamis – Seramai 1,520 penumpang berlepas menerusi lapan penerbangan ke Langkawi sempena bermulanya projek rintis gelembung pelancongan domestik Langkawi hari ini.

Menteri Pengangkutan Datuk Seri Dr Wee Ka Siong berkata kesemua penerbangan itu melibatkan empat penerbangan Malaysia Airlines (MAS), satu penerbangan Malindo Air dan tiga AirAsia.

“Saya mendapati ada penumpang telah membawa kit ujian kendiri untuk air liur dan ada pula yang membeli daripada kaunter jualan di Lapangan Terbang Kuala Lumpur (KLIA) dan Lapangan Terbang Kuala Lumpur 2 (klia2),” katanya dalam hantaran menerusi laman Facebook rasmi beliau hari ini.

Wee yang meninjau proses ujian Kit Ujian Pantas (RTK) Antigen pengesanan COVID-19 terhadap penumpang ke Langkawi di KLIA dan klia2 berkata setakat tinjauannya tadi, terdapat seorang penumpang disahkan positif COVID-19 selepas ujian pengesanan dijalankan dan telah menjalani proses susulan diperlukan.

“Beliau (penumpang) juga akur apabila tidak dibenarkan menaiki penerbangan demi keselamatan penumpang lain. Ahli keluarga penumpang yang disahkan positif melalui RTK Antigen juga tidak menaiki pesawat kerana mempunyai kontak rapat,” katanya.

Wee yang diiringi Pengurus Besar Operasi Malaysia Airports Holdings Bhd (MAHB) Shahrunnizam Abd Jamil berkata beliau berpuas hati melihat proses ujian RTK Antigen itu yang berjalan lancar sambil dibantu para pegawai daripada Kementerian Kesihatan (KKM).

Beliau berkata ujian pengesanan COVID-19 itu dilaksanakan semata-mata mahu menjamin keselamatan semua pihak dan dalam masa sama memastikan projek rintis gelembung pelancongan domestik Langkawi berjalan baik.

Selain itu, Wee berkata ketika berinteraksi dengan para penumpang termasuk pelancong asing dari Perancis dan Korea Selatan, didapati mereka gembira apabila sektor pelancongan domestik mula dibuka menerusi projek rintis berkenaan.

Beliau berkata mereka juga menyambut baik usaha kerajaan menambahbaik prosedur operasi standard (SOP) termasuk mengenakan syarat ujian pengesanan COVID-19 sebelum memulakan perjalanan demi kebaikan semua pihak.

Wee berkata suasana di lapangan terbang yang sudah lama sunyi kini kembali ceria dengan para kakitangan penerbangan mula mengukir senyuman apabila dibenarkan kembali berkhidmat.

Beliau turut mengingatkan semua pihak supaya sentiasa mematuhi SOP yang ditetapkan supaya usaha kerajaan untuk memulihkan negara khususnya sektor ekonomi dan pelancongan dapat berjalan dengan baik. – Bernama


Pakar kecantikan mabuk rempuh sekatan polis

PETALING JAYA, 25 Rejab 1442H, Selasa – Seorang wanita yang memandu dalam keadaan mabuk merempuh sekatan jalan raya (SJR) di laluan keluar Plaza Tol Damansara menyebabkan peralatan SJR rosak, awal pagi tadi.

Dalam kejadian jam 1.05 pagi, suspek, 23, yang memandu Toyota Harrier merempuh peralatan SJR sebelum dia ditahan.

Antara peralatan mengalami kerosakan seperti papan tunjuk arah, lampu biru SJR dan kon warna oren.

Ketua Polis Daerah Petaling Jaya, Asisten Komisioner Nik Ezanee Mohd Faisal berkata, pemandu berkenaan merupakan pakar kecantikan di sebuah pusat kecantikan di Puchong.

“Hasil ujian pernafasan melalui mesin Evidential Breath Analyzer mendapati dia berada di bawah pengaruh alkohol melebihi daripada had yang ditetapkan semasa memandu.

“Suspek kini diberi jamin polis dan kes disiasat mengikut Seksyen 45a (1) Akta Pengangkutan Jalan 1987,” katanya dalam satu kenyataan.


Banjir di India ragut 50 nyawa

LUCKNOW, 23 Muharram 1444H, Ahad – Banjir dan tanah runtuh akibat hujan lebat mengorbankan sekurang-kurangnya 50 orang di utara dan timur India sejak tiga hari lepas, kata pegawai pada Ahad.

Hujan melanda ratusan kampung, memusnahkan rumah dan menyebabkan penduduk terkandas sementara pasukan penyelamat berusaha memindahkan mangsa yang terselamat.

Awal bulan ini, pejabat cuaca persekutuan meramalkan India berkemungkinan menerima jumlah purata hujan pada Ogos dan September.

Ini menunjukkan hasil tanaman yang baik secara keseluruhan dalam ekonomi ketiga terbesar Asia yang bergantung pada pertanian untuk meningkatkan pertumbuhan dan menjana pekerjaan.

Hujan lebat diikuti tanah runtuh dan banjir di negeri Himalaya Himachal Pradesh sejak tiga hari lalu mengorbankan sekurang-kurangnya 36 orang, kata seorang pegawai kerajaan negeri kepada Reuters.

Di negeri pergunungan yang bersebelahan, Uttarakhand, kenyataan rasmi kerajaan mengatakan bahawa empat maut dan 13 hilang akibat hujan yang berterusan.

“Kami telah mengerahkan helikopter untuk menyelamatkan mangsa yang terperangkap di kawasan terpencil akibat kejadian berkaitan hujan. Operasi menyelamat sedang giat dijalankan,” kata pegawai di Jabatan Pengurusan Bencana Uttarakhand, Ranjit Kumar Sinha.

Di negeri timur Odisha, sekurang-kurangnya enam orang maut di tengah-tengah hujan lebat yang berterusan, kata seorang pegawai negeri.

Banjir telah menjejaskan hampir 800,000 orang dan menyebabkan ribuan penduduk kehilangan tempat tinggal di Odisha, dengan hujan mengganggu bekalan elektrik dan air, serta merosakkan infrastruktur jalan raya.

Negeri itu telah memindahkan 120,000 orang setakat ini dari kawasan yang terjejas.

Pihak berkuasa di daerah Ramgarh, timur Jharkhand berkata, lima orang telah dihanyutkan oleh perairan sungai Nalkari pada Sabtu.

Pegawai berkata, empat mayat ditemui setakat ini. – Agensi


Korban sakit buah pinggang akut meningkat di Indonesia

JAKARTA, 25 Rabiulawal 1444H, Sabtu – Indonesia mengesahkan 133 kanak-kanak meninggal dunia akibat kecederaan buah pinggang akut (AKI) berbanding 99 orang yang dilaporkan sebelum ini.

Menteri Kesihatan Indonesia, Budi Gunadi Sadikin berkata, kematian itu adalah antara 241 kes di 22 wilayah dan kebanyakannya adalah kanak-kanak di bawah umur lima tahun.

Katanya, beberapa sirap ubat yang terdapat di Indonesia mengandungi etilena glikol dan dietilena glikol, bahan yang dikaitkan dengan AKI yang membawa maut pada kanak-kanak.

Susulan itu, Indonesia telah mengharamkan sementara penjualan dan preskripsi semua ubat berasaskan sirap berkenaan.

Pada masa sama, pasukan pakar yang terdiri daripada pegawai kesihatan dan pediatrik tempatan serta wakil Pertubuhan Kesihatan Sedunia (WHO) turut dibentuk untuk melihat peningkatan AKI dalam kalangan kanak-kanak.

Agensi makanan dan ubat negara itu juga telah menamakan lima produk buatan tempatan yang mengandungi paras etilena glikol yang berlebihan dan telah mengarahkan pengeluar menghentikan pengedaran serta melupuskan bekalan sedia ada.- Agensi


Harga minyak masak tak bersubsidi dijangka turun 2 minggu lagi

KOTA BHARU, 16 Zulhijjah 1443H, Sabtu – Harga minyak masak tidak bersubsidi dijangka turun dalam tempoh dua minggu lagi, kata Pengerusi Pasukan Jihad Tangani Inflasi Tan Sri Annuar Musa.

Annuar yang juga Menteri Komunikasi dan Multimedia berkata pihaknya telah memanggil semua pengilang yang terlibat termasuk Lembaga Minyak Sawit Malaysia (MPOB) dan Majlis Minyak Masak Sawit Malaysia (MPOC) pada Selasa lepas sebagai badan yang mengawal kuota dan lesen pengilang.

“Selepas dua minggu dari tarikh saya bertemu mereka, saya mahu tengok harga minyak turun.

“Saya tidaklah memaksa, cuma pada masa ini saya mahu industri ada rasa tanggungjawab dan jangan biarkan kerajaan terkial-kial dengan masalah sebab akhirnya syarikat juga yang menentukannya,” katanya kepada pemberita selepas mengadakan tinjauan harga barangan di Pasar Ketereh, di sini hari ini.

Mengulas lanjut Annuar berkata pihak industri telah bersetuju untuk menurunkan harga minyak masak dan pengilang yang terbabit membayangkan penurunan harga itu akan dipendekkan secara berperingkat iaitu lima hingga 10 peratus.

Dalam perkembangan lain, Annuar berkata inflasi yang sedang dihadapi kini adalah inflasi yang sudah diduga kerana ia berlaku secara global.

Beliau berkata pasca-COVID-19 membolehkan aktiviti sudah berjalan semula namun berlaku peningkatan permintaan pelbagai industri sedangkan pengeluaran tidak pulih sepenuhnya.

“Selain itu, peperangan di luar negara menjejaskan perdagangan dan inflasi tersebut berlaku bergantung kepada dasar-dasar kewangan serta monetari polisi negara kuasa besar seperti Amerika Syarikat,” katanya. – Bernama


Tommy Thomas, 12 lain mohon batal saman Sundra Rajoo berhubung pendakwaan salah

KUALA LUMPUR, 7 Rabiulakhir 1443H, Jumaat – Bekas Peguam Negara Tan Sri Tommy Thomas dan 12 pihak lain memohon untuk membatalkan saman difailkan bekas Pengarah Pusat Timbang Tara Antarabangsa Asia (AIAC) Datuk Prof N. Sundra Rajoo terhadap mereka berhubung penahanan dan pendakwaan salah berkaitan kes pecah amanah wang AIAC.

Sundra Rajoo selaku plaintif turut menamakan bekas Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Mohamad Shukri Abdull; beberapa pegawai SPRM dan Timbalan Pendakwa Raya iaitu Khong Hui Li; Mohd Adrian Zaiman Zainiar; Md Yusrin Md Yusof; Mohd Fadhly Mohd Zamry; T. Nesavan; G. Sharan Raj; Hasmizzy Md Hasim; Kamal Baharin Omar dan Mohd Zaki Mohd Salleh serta SPRM dan Kerajaan Malaysia sebagai defendan dalam saman itu.

Berdasarkan notis permohonan pembatalan saman yang difailkan pada 5 Nov lalu, kesemua defendan mendakwa pernyataan tuntutan plaintif mendedahkan kausa yang tidak munasabah, mengaibkan, remeh dan suatu penyalahgunaan proses mahkamah.

Sementara itu, Peguam Kanan Persekutuan Shamsul Bolhassan yang mewakili kesemua defendan ketika dihubungi pemberita berkata pada pengurusan kes di hadapan Timbalan Pendaftar Nurliana Ismail hari ini, mahkamah menetapkan 3 Jan 2022 untuk pengurusan kes selanjutnya.

Menerusi pernyataan tuntutan, Sundra Rajoo mendakwa beliau telah ditahan oleh Mohd Adrian dan Md Yusrin di Lapangan Terbang Antarabangsa Kuala Lumpur dari 8 malam pada 20 Nov 2018 hingga 5 petang, 21 Nov 2018 atas arahan Mohamad Shukri dan Thomas dan mendakwa penahanannya itu telah melanggar undang-undang di bawah Perkara 5 (1) Perlembagaan Persekutuan.

Sundra Rajoo mendakwa Mohd Adrian dan Md Yusrin menahannya walaupun beliau telah memberitahu mereka bahawa beliau telah diberikan keistimewaan dan kekebalan seperti yang diberikan kepada seseorang ejen diplomatik berkenaan dengan tindakan dan perkara yang dilaksanakan dalam kapasitinya sebagai pegawai tinggi.

Plaintif mendakwa ini adalah kerana berdasarkan kedudukannya sebagai pengarah AIAC (ketika itu), beliau merupakan seorang pegawai tinggi dalam tafsiran Peraturan-Peraturan Pusat Timbang Tara Serantau Kuala Lumpur 1996 (Peraturan-Peraturan AIAC) yang dibuat di bawah Akta Organisasi Antarabangsa (Keistimewaan dan Kekebalan) 1992 (Akta 485).

Selain itu, Sundra Rajoo mendakwa beliau juga telah direman dan disingkirkan secara paksa dari jawatannya sebagai pengarah AIAC selain mendakwa akibat daripada penahanan itu, beliau telah dicemuh dan reputasinya turut terjejas.

Oleh itu, plaintif menuntut ganti rugi khas berjumlah RM3,749,557.26, ganti rugi tambahan dan teladan, faedah pada kadar lima peratus dari tarikh penghakiman hingga tarikh penyelesaian penuh ke atas semua jumlah yang diperintahkan, kos atau perintah lanjutan yang difikirkan wajar oleh mahkamah. – Bernama


Bukan Islam makin selamat di negara ini jika orang Islam faham mendalam hadis Rasulullah ﷺ

KENAPA bukan Islam makin biadab setelah sekian lama kita Merdeka?

Semakin berani mencampuri hal ehwal agama Islam, sedangkan kita tidak pernah campur tangan dalam hal ehwal agama mereka.

Mungkin, salah kita juga mereka semakin menjadi kurang ajar, tidak sedar dek untung. Makin besar kepala.

Apa juga perkara berkaitan dengan Islam, tidak ada kaitan dengan kamu, bukan Islam, pasti akan ditentang.

Terbaharu, isu pengajaran dan pembelajaran Hadis 40, bukan main lagi persatuan bukan Islam menentang. Kurang ajar betul.

Semuanya kerana gara-gara kita terlalu banyak berpecah. Kita terlalu berpolitik, tidak mahu ambil tindakan, takut undi lari. Sebenarnya kita yang bodoh, mudah dipermainkan dan dibeli.

Apakah kita masih buta? Sengaja buat tidak nampak, tak kiralah siapa pun, Gerakan ke, MCA ke, persatuan bukan Islam dan yang memusuhi Islam, semuanya sama.

Kami orang Islam tidak pernah campur tangan dalam hal ehwal agama kamu. Justeru, kamu jangan campur tangan. Kalau kami mahu teruskan kepada pelajar sekolah menengah, selain sekolah agama, apa kamu kisah. Kami bukan nak ajar kepada anak-anak kamu. Ini hanya untuk anak-anak Islam.

Aku mahu ingatkan kamu, semakin kuat orang Islam memahami Islam, al-Quran dan hadis, semakin ia akan menjadi bertambah baik terhadap kamu kerana agama Islam tidak pernah ajar umatnya membenci bukan Islam.

Sebaliknya, semakin orang Islam jahil tentang Islam, jauh dari Quran dan Hadis,  termasuk hadis 40, pasti kamu akan dihalau dari bumi bertuah ini.

Justeru, bersyukurlah kamu, jika orang Islam mahu memahami Islam yang menjadi pegangannya. Begitu juga pemahaman mereka tentang hadis.

Semakin faham orang Islam tentang hadis, semakin kamu selamat di sini, kerana Nabi kami tidak pernah ajar kami memusuhi kamu, meskipun kamu tidak bersunat. Orang Melayu angkat kamu daripada gelandangan ketika kamu mendatangi alam ini. Orang Melayu layan kamu dengan baik. Kamu jangan jadi bodoh.

Kalaulah sifat Islam memusuhi bukan Islam, hasil pemahamannya terhadap Islam, termasuk hadis 40, mana mungkin agama Islam begitu cepat berkembang sehingga hari ini? Dalam masa 1400 tahun, Islam berkembang, menduduki tangga kedua terbesar, penganut agama dunia. Sedangkan agama Hindu, Buddha, dan Kristian, jauh lebih lama daripada agama Islam.

Kenapa? Sebab Islam mengambil pendekatan tidak memusuhi  bukan Islam. Tanggungjawab kita menyampaikan. Nak masuk dialu-alukan, tak nak masuk, tak apa, tidak ada paksaan dalam Islam.

Cuma, amaran dari saya, jangan campur tangan dalam perkara berkaitan dengan agama kami sebab kami tidak pernah buat hal dengan agama kamu.

Sudahlah begitu, kamu nak sekolah sendiri, berasaskan kaum (SJKC, SMJKC, UEC), kerajaan dah benar dan beri bantuan. Begitu juga universiti berasaskan kaum seperti UTAR, KUTAR (MCA), AIMST (MIC), Wawasan (Gerakan). Orang Islam punya baik, semua dibenarkan dan diberikan bantuan lagi.

Mana ada negara dalam dunia ini begitu baik seperti Kerajaan Malaysia, itupun kamu tidak syukuri.

Saya sudah beberapa kali sarankan bahawa dalam parti Gerakan, MCA dan DAP ini, parti majoriti Cina, perlu ada badan penasihat agama Islam, supaya tidak membangkitkan isu-isu sensitif yang menjadi kemarahan orang Islam. Kita sudah Merdeka lebih 65 tahun, kamu jangan jadi makin kurang ajar.

Cuba kamu bandingkan umat Islam di China dan di India. Apa hak yang umat Islam dapat? Saban hari mereka dianiaya dan dibunuh. Sehingga makan lembu pun tidak dibenarkan. Ini ajaran agama kamu tahu.

Kami, orang Islam, kamu nak ternak babi pun, kami tidak kisah, jangan sampai babi merosakkan alam sekitar sudah. Lagi dahsyat, penternakan babi di negara Islam, lebih banyak daripada penternakan lembu, sehingga mengganggu ketenteraman orang Islam, itupun orang Islam tetap sabar dan toleransi.

Apa lagi kamu mahu. Pernah kami halang kamu makan babi? Main judi? Minum arak?

Ya, kami akan bersuara bila ia mengganggu ketenteraman awam. Tapi pada keseluruhannya, kamu bebas nak buat apa sahaja dalam negara Islam.

Malangnya, orang Islam sukar dapat semua ini dalam negara asal usul kamu. Apakah kamu masih tidak sedar. Kamu jangan buat bodoh.

Prof Dr Mohd Ridhuan Tee Abdullah


Delegasi Ukraine, Russia tiba di Istanbul untuk rundingan damai

ISTANBUL, 26 Syaaban 1443H, Selasa – Delegasi Russia dan Ukraine tiba di Istanbul pada Isnin bagi sesi mesyuarat rundingan damai yang seterusnya, setelah krisis antara dua pihak berterusan lebih sebulan, lapor Agensi Anadolu.

Sebuah pesawat persendirian yang membawa delegasi Rusia mendarat di Lapangan Terbang Ataturk Istanbul pada 4 petang waktu tempatan (1300GMT) manakala delegasi Ukraine tiba di Istanbul sekitar jam 10 malam waktu tempatan (1900GMT).

Rundingan damai dua hari itu akan diadakan di pejabat presiden Dolmabahce, pada 10.30 pagi waktu tempatan (0730GMT) Selasa.

Beberapa rundingan damai antara Rusia dan Ukraine yang diadakan di Belarus setakat ini tidak membuahkan sebarang hasil.

Turki menjadi tumpuan dunia pada 10 Mac, berikutan negara itu menjadi tuan rumah kepada pertemuan peringkat tertinggi kedua-dua pihak membabitkan menteri luar Rusia dan Ukraine di bandar Antalya di selatan Turki, sejak krisis tercetus.

Turki mendapat pujian meluas atas usahanya menamatkan sengketa kedua-dua negara itu, berikutan negara itu menjalin hubungan mesra dengan Rusia dan Ukraine.

Krisis Rusia-Ukraine mendapat tentangan antarabangsa, dengan Kesatuan Eropah, Amerika Syarikat dan United Kingdom serta beberapa negara lain melaksanakan sekatan kewangan ke atas Moscow.

Sekurang-kurangnya 1,151 orang awam terbunuh dan 1,842 yang lain cedera manakala lebih 3.87 juta melarikan diri ke negara jiran, menurut agensi pelarian Pertubuhan Bangsa-Bangsa Bersatu (PBB). – Bernama


98 peratus kes COVID-19 di KL, Putrajaya kategori 1 dan 2

KUALA LUMPUR, 8 Zulhijjah 1442H, Ahad – Sebanyak 98 peratus daripada 1,781 kes COVID-19 baharu yang dikesan di Kuala Lumpur dan Putrajaya pada hari Sabtu (17 Julai) berada di Kategori 1 (tanpa simptom) dan 2 (simptom ringan).

Pusat Penyelarasan dan Pengurusan COVID-19 Wilayah Persekutuan (CCMC-WP) berkata, terdapat 789 kes (44.5 peratus) yang tidak menunjukkan sebarang simptom dan 954 kes (53.3 peratus) dengan simptom ringan.

Kategori 3 (pneumonia atau radang paru-paru) dan Kategori 4 (pneumonia dan memerlukan terapi oksigen) hanya merangkumi 2 peratus daripada semua kes dengan 23 dan 14 kejadian masing-masing.

“Jumlah kes kontak rapat dan kes sporadik juga menurun sedikit berbanding hari Jumaat (16 Julai).

“Jangkitan kontak rapat mencatatkan 743 kes (42 peratus) sementara terdapat 443 (25 peratus) jangkitan sporadik,” katanya dalam satu kenyataan, hari ini.

CCMC-WP memaklumkan bahawa daripada 1,781 jangkitan baru, sekitar 65 peratus adalah warganegara sementara 35 peratus adalah warga asing.

Ia juga menyatakan bahawa tiga kluster aktif di tapak pembinaan menyumbang kepada 24 peratus kes.

Tapak pembinaan itu ialah Serene Mont Kiara (12 kes), Residensi Laman Sari di Batu (141) dan Maple Residence di Taman OUG (270).

Residensi Laman Sari dan Maple Residence adalah kluster baru.

Terdapat 11 kluster komuniti, yang mencatatkan sejumlah 97 kes pada hari Sabtu (17 Julai).

Pusat itu juga menggesa warga emas yang belum menerima janji temu vaksinasi melalui aplikasi MySejahtera untuk pergi ke mana-mana pusat vaksinasi di Wilayah Persekutuan.

“Penduduk lain yang belum mendapat janji temu boleh mendapatkannya melalui program Vaksinasi Prihatin di Rumah Prihatin @ Grand Seasons dengan menghubungi 011-7074 2318,” katanya.


Agong seru rakyat contohi akhlak Rasulullah, bicara benar jauhi fitnah

PUTRAJAYA, 12 Rabiulawal 1445H, Khamis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah agar rakyat mencontohi akhlak warisan maknawi Rasulullah yang mulia dalam pertuturan dengan bercakap hanya mengenai kebenaran, jujur, di samping menjauhi fitnah.

Yang di-Pertuan Agong bertitah hakikatnya perkataan yang kurang elok sama ada ketika tutur bicara mahupun ketika menulis di media sosial, kata-kata berbentuk cacian, nista dan dusta serta fitnah; hanya mengugat kestabilan dan keharmonian negara tercinta.

“Marilah kita mengambil iktibar daripada kejatuhan serta keruntuhan tamadun dan kuasa besar dunia akibat budaya fitnah yang mendominasi dan membarah dalam kehidupan bangsanya,” titah Seri Paduka sempena sambutan Maulidur Rasul Peringkat Kebangsaan 1445 Hijrah/2023 Masihi, di Pusat Konvensyen Antarabangsa Putrajaya (PICC), di sini hari ini.

Seri Paduka bertitah selepas kewafatan junjungan besar Nabi Muhammad SAW, fenomena fitnah telah membawa kepada peristiwa amat tragis dalam sejarah Islam menerusi pembunuhan khalifah ketiga Saidina Uthman Affan.

“Demikian hebat hakikat fitnah dan tipu daya yang bukan sahaja telah menumpahkan darah seorang pemimpin Islam yang agung, malahan telah turut menghancurkan keharmonian dan kestabilan sebuah negara,” titah Seri Paduka.

Al-Sultan Abdullah bertitah oleh itu Allah SWT, mengingatkan umat Islam untuk menghindari serta menjauhi diri daripada orang yang berbohong.

Seri Paduka bertitah ajaran Islam dibawa Rasulullah SAW mencakupi pelbagai aspek kehidupan manusia termasuk dalam mengemudi dan memerintah sebuah negara yang penuh rencam, pelbagai puak dan agama serta spektrum kedudukan sosio-ekonomi yang berbeza-beza.

Seri Paduka bertitah sirah Rasulullah SAW dalam lipatan sejarah juga mencerminkan kepakaran baginda dalam mentadbir sebuah negara.

“Hikmahnya, Rasulullah SAW telah berjaya membawa manusia keluar dari kejahilan dan kelalaian sehingga berjaya membina generasi yang cemerlang,” titah Seri Paduka.

Seri Paduka bertitah Rasulullah SAW telah membawa syiar Islam untuk terus bangkit dan berkembang di benua Timur Tengah sehingga menjadi pencetus kemajuan dan kejayaan masyarakat di benua lain yang sedang dalam kegelapan ketika itu.

Seri Paduka bertitah masyarakat dunia memperlihatkan dengan contoh akhlak terpuji Rasulullah SAW sebagai penanda aras nilai insani.

Sempena sambutan Maulidur Rasul itu, Al-Sultan Abdullah turut menyeru agar rakyat terus berpegang kepada tuntutan Allah SWT dan ajaran Rasulullah SAW.

“Dengan yang demikian, kita akan dapat membangunkan sebuah negara yang bertamadun dan berjaya, harmoni serta sejahtera dengan rakyat yang menjiwai sifat karamatul insan,” titah Seri Paduka.

Al-Sultan Abdullah bertitah baginda yakin Malaysia akan mencapai puncak kejayaan hakiki apabila syariat Islam dan nilai murni serta ketinggian akhlak yang dibawa Rasulullah SAW menjadi tatanan (aturan) tadbir urus negara.

Seri Paduka bertitah maqasid syariah perlu dijadikan kerangka asas dalam penyampaian perkhidmatan agar kemaslahatan rakyat yang menjadi tanggungjawab kerajaan terus terpelihara.

“Bersempena dengan sambutan Maulidur Rasul Peringkat Kebangsaan tahun ini, marilah kita bertekad dan beriltizam untuk terus menghidupkan syariat dan syiar yang dibawa Rasulullah SAW,” titah Seri Paduka.

Turut berangkat ke sambutan bertema “Perpaduan Teras Malaysia MADANI” pagi ini ialah Raja Permaisuri Agong Tunku Hajah Azizah Aminah Maimunah Iskandariah.

Turut hadir ialah Perdana Menteri Datuk Seri Anwar Ibrahim dan isteri Datin Seri Dr Wan Azizah Wan Ismail. – Bernama


Ramai sokong petisyen desak Crackhouse Comedy Club ditutup

BANGI, 15 Zulhijjah 1443H, Jumaat – Petisyen yang mendesak penutupan Crackhouse Comedy Club di Taman Tun Dr Ismail (TTDI) terus mendapat sokongan daripada pelbagai pihak.

Sehingga jam 1.30 tengah hari ini, petisyen desakan di platform change.org berjaya mencapai 17,785 tandatangan dalam tempoh 13 jam dilancarkan.

Petisyen ini susulan beberapa kes menghina Islam dalam persembahan komedi di kelab terbabit, termasuk video seorang wanita menanggalkan tudung dan pakaian setelah mengaku menghafaz al-Quran.

Pengerusi PEMBELA, Haji Aminuddin Yahaya menggesa orang ramai terus menyokong petisyen berkenaan.

“Petisyen desak tutup Crackhouse Comedy TTDI sudah capai lebih 10,000 sokongan. Alhamdulillah.

“Tutup terus Crackhouse Comedy TTDI!!! Sebarkan petisyen ini ke seluruh pelusuk bandar, kampung dan ceruk.

“Teruskan menyokong dengan berkongsikan pautan petisyen ini, bit.ly/TutupCrackhouseComedy,” katanya dalam kenyataan, hari ini.

Semalam PEMBELA, melancarkan petisyen berkenaan dan mengajak seluruh rakyat Malaysia agar menyokong dan menyebarkan petisyen ini supaya Kelab Crackhouse Comedy ini ditutup terus.

Langkah berkenaan sebagai iktibar kepada mana-mana premis hiburan sebegini agar menjaga batas-batas yang berteraskan nilai-nilai dalam Perlembagaan Persekutuan di mana Islam, Melayu dan Bumiputera adalah asas penting.

Haji Aminuddin berkata, DBKL sebelum ini telah mengarahkan penutupan sementara bagi premis ini rentetan kes wanita hina Islam baru-baru ini.

“Namun, kita merasakan penutupan sementara itu adalah tidak setimpal memandangkan pengasas sendiri sudah banyak melampaui batas seolah-olah sebagai sokongan kepada sesiapa sahaja yang ingin berbuat perkara yang sama di atas platformnya itu.

DBKL melalui Timbalan Menteri Wilayah memaklumkan bahawa premis ini beroperasi tanpa lesen yang sepatutnya. Maka, ini sudah jadi penguat juga kepada sebab lesen perniagaan ditarik secara mutlak,” katanya.

Pautan terdahulu;
https://ismaweb.net/2022/07/14/hina-islam-pembela-lancar-petisyen-desak-crackhouse-comedy-ditutup/


Perak benarkan surau berdaftar MAIPk dibuka mulai Jumaat ini

IPOH, 16 Zulkaedah 1441H, Rabu – Sultan Perak Sultan Nazrin Shah memberi perkenan semua surau yang berdaftar di bawah Majlis Agama Islam dan Adat Melayu Perak (MAIPk) dibuka untuk solat Jumaat, bermula Jumaat ini sepanjang tempoh Perintah Kawalan Pergerakan Pemulihan (PKPP).

Ketua Pegawai Eksekutif MAIPk Shahrul Azam Shaari berkata keputusan itu dibuat setelah mendapat nasihat Jawatankuasa Fatwa Negeri Perak dan merujuk garis panduan Majlis Keselamatan Negara serta Kementerian Kesihatan Malaysia.

Beliau berkata surau di institusi pendidikan, kem tentera, berek Polis Diraja Malaysia, jabatan dan pejabat kerajaan juga dibenarkan mengadakan solat Jumaat jika mempunyai keluasan ruang solat sesuai serta perlu mematuhi prosedur operasi standard (SOP) ditetapkan.

“Bilangan ahli solat Jumaat di surau-surau berkaitan adalah berasaskan had kapasiti keluasan sebenar ruang utama dewan solat dengan mengambil kira SOP yang menetapkan jarak satu meter di antara jemaah,” katanya dalam kenyataan di sini, hari ini.

Katanya, kehadiran menunaikan solat Jumaat di masjid dan surau, pada masa ini hanya dibenarkan kepada warganegara Malaysia dan identiti jemaah yang datang untuk bersolat hendaklah disemak serta direkodkan sebelum dibenarkan masuk ke ruang solat.

Shahrul Azam berkata Jabatan Agama Islam Perak (JAIPk) akan mengeluarkan senarai surau yang memenuhi kriteria untuk melaksanakan solat Jumaat serta syarat dan garis panduan yang perlu dipatuhi. – Bernama


Galak perbuatan zina, haramkan Sugarbook!

BANGI, 1 Rejab 1442H, Sabtu – Pendedahan mengejutkan mengenai pembabitan pelajar institusi pengajian tinggi (IPT) di Malaysia ke kancah hubungan sosial ‘sugar baby-sugar daddy’ mendapat reaksi pelbagai pihak.

Ini selepas platform temu janji ‘sugar daddy’ terbesar di Asia, Sugarbook melaporkan peningkatan 40 peratus pelajar mendaftar untuk menjadi ‘sugar baby’ sejak Januari, kononnya atas alasan krisis kewangan yang dialami.

Platform itu turut mendedahkan senarai ‘top 10’ universiti ‘sugar baby’ di Malaysia, termasuk dua universiti awam, membabitkan 12,705 pelajar.

Atas sebab itu, Gabungan Mahasiswa Islam Se-Malaysia (GAMIS) bersama beberapa badan bukan kerajaan (NG0) dan badan mahasiswa mendesak platform Sugarbook diharamkan.

“GAMIS bersama beberapa NGO dan badan mahasiswa sebulat suara mengecam mana-mana aplikasi atau laman sesawang temu janji yang berunsur maksiat daripada terus beroperasi kerana ia jelas menggalakkan perbuatan zina di negara ini.

“Aplikasi dan laman sesawang berunsur maksiat ini dilihat mampu memusnahkan ketamadunan dan membawa keruntuhan moral yang akan memecahbelahkan institusi kekeluargaan seterusnya menjadi penyumbang kehancuran sesebuah negara,” katanya.

GAMIS berkata demikian dalam satu kenyataan bersama PERKEMAT Darul Quran, Majlis Perwakilan Pelajar (MPP) Universiti Sains Islam Malaysia (USIM), Student Union UIAM, MPP Universiti Putra Malaysia (UPM) dan MPP Universiti Tun Hussein Onn Malaysia (UTHM).

Selain itu, MPP Universiti Malaysia Perlis (UniMAP), MPP Kolej Universiti Islam Antarabangsa Selangor (KUIS), Ikatan Studi Islam UKM, Maarif Club UIAM, Sekretariat Pendakwah Muda Malaysia USIM, Kelab al-Azhar Members KUIS, Persatuan Mahasiswa Islam UM, Persatuan Mahasiswa Islam UPM dan Persatuan Mahasiswa Islam Hadhari UiTM Shah Alam.

Kenyataan itu turut mendesak Kementerian Pengajian Tinggi (KPT), Kementerian Pembangunan Wanita, Keluarga dan Masyarakat serta Kementerian Komunikasi dan Multimedia (MCMC) menyiasat dakwaan senarai kedudukan dan bilangan pelajar IPT yang didedahkan itu.

“Sekiranya data yang dikeluarkan adalah tidak benar dan hanya semata-mata helah mereka, pihak mereka sewajarnya dikenakan tindakan atas penipuan yang dilakukan.

“Sekiranya maklumat yang diuar-uarkan di media sosial adalah benar, maka pelajar-pelajar yang terlibat khususnya Muslim perlu dikesan dan dibimbing ke pangkal jalan, dan tindakan mengharamkan aplikasi yang menjadi sarang maksiat itu adalah langkah pencegahan yang terbaik,” katanya.


Kenaikan harga tanpa kawalan permulaan kemelesetan ekonomi: BERJASA

BANGI, 3 Zulhijjah 1443H, Ahad – Penetapan harga siling bagi ayam dan telur yang dibuat bagi mengelakkan kenaikan tanpa kawalan dilihat sebagai permulaan kepada kemelesetan ekonomi yang lebih parah.

Begitu juga dengan harga minyak masak dan kenderaan yang turut mencatatkan kenaikan harga akibat pemansuhan subsidi dan pengecualian Cukai Jualan dan perkhidmatan (SST).

Setiausaha Agung BERJASA, Ir Ts Muhammad Lukman Al Hakim berkata, fenomena berkenaan agak membimbangkan.

“Dari satu segi ia merupakan indikator ekonomi semakin pulih selepas pandemik COVID-19 sehingga menyebabkan kerajaan terpaksa mengurangkan subsidi dan pengecualian cukai.

“Namun dari segi yang lain, fenomena ini agak menggusarkan dan mungkin permulaan kepada kemelesetan ekonomi yang lebih parah,” katanya dalam kenyataan, hari ini.

Beliau menjelaskan, sesetengah pakar menjangkakan ‘total reset’ yang disebut-sebut bukanlah merujuk kepada cara hidup baru selepas pandemik COVID- 19 sebaliknya perubahan landskap ekonomi yang berlaku selepasnya.

Berikutan itu, kerjasama semua pihak amat diperlukan supaya keadaan tidak menjadi lebih mudarat.

“Moga Allah SWT selamatkan negara kita dan meletakkan amanah membangunkan ekonomi yang semakin terancam ini di tangan para hambaNya yang soleh!,” katanya lagi.


Pemain catur Lubnan enggan berdepan lawan dari negara haram Israel

ABU DHABI, 27 Muharam 1444H, Khamis – Seorang pemain catur remaja Lubnan menarik diri daripada festival antarabangsa di Emiriah Arab Bersatu (UAE) untuk mengelak bermain menentang lawan dari negara haram Israel.

Nadia Fawaz enggan berdepan pemain Israel, Elijah Grosman dalam pusingan keempat Festival Catur Antarabangsa Abu Dhabi ke-28 selepas memenangi perlawanannya menentang Wafa Yacoub dari Brunei, Ziad Saleh Abdali dari Arab Saudi dan Wafia Darwish Al-Maamari dari UAE.

Menurut Ketua Persekutuan Catur Lubnan, Khaled Bdeih, Fawaz membuat keputusan itu sebagai tindakan solidariti dengan rakyat Palestin yang tertindas.

Dia juga merasakan keperluan untuk mengkritik negara-negara Arab yang telah menormalkan hubungan mereka dengan negara pendudukan Israel.

Atlet Arab lain telah mengambil sikap yang sama terhadap normalisasi hubungan dengan negara haram itu.

Awal bulan ini, sebagai contoh, dua pemain tenis kerusi roda Iraq menarik diri daripada kejohanan antarabangsa di Romania untuk mengelak bermain menentang lawan Israel.

Pada Januari, pemain tenis Kuwait berusia 14 tahun Muhammad Al-Awadi menarik diri daripada Kejohanan Tenis Dubai selepas dia dijadualkan berdepan pemain Israel. – Agensi


Lebih 1.6 juta jemaah haji berada di Arab Saudi

MINA (Arab Saudi), 8 Zulhijjah 1444H, Selasa – Seramai 1,659,837 jemaah telah memasuki Arab Saudi melalui pelabuhan udara, darat dan laut untuk musim haji tahun ini setakat Ahad, menurut Direktorat Am Pasport Arab Saudi.

Daripada jumlah itu, seramai 1,592,199 jemaah tiba melalui lapangan terbang, termasuk 242,272  penerima “Makkah Route Initiative,” lapor Agensi Berita Arab Saudi (SPA).

Jumlah ketibaan melalui pelabuhan darat pula seramai 60,807 jemaah, manakala 6,831 jemaah tiba melalui pelabuhan laut.

Pihak direktorat komited untuk menggunakan semua keupayaan yang ada untuk memudahkan prosedur kemasukan jemaah haji.

Ini termasuk melengkapkan platform di pelabuhan udara, darat dan laut antarabangsa dengan peranti teknologi terkini dan dikendalikan oleh kakitangan berkelayakan yang mahir dalam pelbagai bahasa.- Bernama


PRN: Presiden BN umum calon UMNO malam ini

BANGI, 3 Muharam 1445H, Jumaat – Barisan Nasional (BN) akan mengumumkan calon bagi Pilihan Raya Negeri (PRN), pada malam ini di Dewan Tun Hussein Onn, Pusat Dagangan Dunia (WTC) Kuala Lumpur.

Pengumuman calon tersebut akan dilakukan Presidennya, Datuk Seri Dr Ahmad Zahid Hamidi bersama Timbalan Pengerusi, Datuk Seri Mohamad Hasan; serta kepimpinan tertinggi parti-parti komponen UMNO, MCA, MIC dan Friends of BN.

Dalam PRN ini, BN yang julung kalinya bekerjasama dengan Pakatan Harapan (PH) atas nama Kerajaan Perpaduan yang dibentuk selepas Pilihan Raya Umum (PRU) ke-15 lalu, bakal menampilkan calon-calon daripada UMNO sahaja.

Hal demikian berikutan parti komponennya, MIC dan MCA mengambil keputusan untuk tidak bertanding pada 12 Ogos ini.

Terdahulu, Suruhanjaya Pilihan Raya (SPR) menetapkan tarikh pengundian bagi PRN serentak di enam negeri pada 12 ogos.

Manakala hari penamaan calon ditetapkan pada 29 Julai dan pengundian awal pada 8 Ogos.

Terengganu juga bakal menyaksikan pelaksanaan Pilihan Raya Kecil (PRK) Parlimen Kuala Terengganu pada tarikh sama.

Terkini, seramai 9,773,571 pemilih terlibat dalam PRN kali ini mengikut data terkini Daftar Pemilih Tambahan April 2023 sehingga 21 Jun lalu.


Palestin kesan 3 kes Omicron pertama

RAMALLAH, 12 Jamadilawal 1443H, Jumaat – Kementerian Kesihatan Palestin mengumumkan tiga kes pertama varian baharu COVID-19, Omicron yang dikenal pasti di negara ini.

Jurucakap kementerian, Kamal al-Shakra berkata, ketiga-tiga kes itu dikesan di Bethelehem, Hebron dan Tubas di Tebing Barat.

Difahamkan, ketiga-tiga itu membabitkan individu yang datang dari luar negara tanpa menyatakan lanjut dari negara mana.

Beliau berkata, kakitangan kementerian kini berusaha mengesan kontak rapat tiga kes berkenaan untuk tujuan saringan dan pengasingan.

Varian Omicron, pertama kali dikesan di Afrika Selatan dan Hong Kong pada bulan lalu, kini dilaporkan telah merebak di lebih 70 negara termasuk Malaysia, Singapura, Filipina, Thailand dan Indonesia.

Pertubuhan Kesihatan Sedunia (WHO) berkata, bukti awal menunjukkan bahawa vaksin COVID-19 mungkin kurang berkensa terhadap jangkitan dan penularan yang dikaitkan dengan varian itu. – Agensi


‘Gelombang Sanusi’ amat besar, sokongan pengundi dijangka makin meningkat

Oleh Siti Hafidah Abd Ghaffar

BANGI, 29 Zulhijjah 1444H, Selasa – Populariti dan sokongan terhadap Datuk Seri Muhammad Sanusi Md Nor dalam kalangan pengundi dijangka meningkat susulan pendakwaan ke atas Menteri Besar Kedah itu hari ini.

Ketua Penerangan Parti Pejuang Tanah Air (Pejuang), Muhammad Rafique Rashid Ali berkata, ini kerana Pengerusi Perikatan Nasional (PN) Kedah itu dikenali sebagai seorang yang lantang bersuara mewakili rakyat.

“Kadang-kadang rakyat melihat perkara itu adalah baik daripada segi keberanian dan kelantangan bersuara beliau. Saya rasa di tempat tertentu akan ada persepsi dan sokongan yang makin hebat kepada beliau.

“Tetapi pada masa sama, saya juga tidak menafikan bahawa ada sesetengah pihak yang melihat mungkin Muhammad Sanusi telah pun melampaui batas.

“Dalam demokrasi kita tidak tahu bagaimana persepsi rakyat tersebut. Akhirnya yang akan menghakimi atau menghukum PN itu adalah pada 12 Ogos nanti ketika Pilihan Raya Negeri (PRN) di enam negeri,” katanya ketika ditemui di Pejabat TV Pertiwi, di sini hari ini.

Dalam perkembangan sama, Muhammad Rafique berkata, beliau ternanti-nanti keputusan PRN di Selangor dan Kedah berikutan perjalanan kes pendakwaan Muhammad Sanusi.

“Nak tahu juga nanti apa keputusan di Kedah dan Selangor kerana nampak gelombang Muhammad Sanusi amat besar di Kedah dan semakin masuk di Selangor,” katanya.

Terdahulu, Muhammad Sanusi didakwa di Mahkamah Sesyen atas dua tuduhan mengeluarkan kata-kata menghasut berhubung isu pelantikan Menteri Besar Selangor dan berhubung penubuhan Kerajaan Perpaduan dalam satu ceramah politik, minggu lalu.

Kedua-dua kesalahan didakwa dilakukan di Simpang 4, Taman Selayang Mutiara, Kampung Bendahara, di Selayang jam 11 malam pada 11 Julai lalu.

Dalam tuduhan pertama, Muhammad Sanusi, 48, mengaku tidak bersalah dan memohon dibicarakan di hadapan Hakim Nor Rajiah Mat Zin.

Sanusi didakwa didapati melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.

Pertuduhan dikemukakan mengikut Perenggan 4(1)(a) Akta Hasutan 1948 [Akta 15] yang boleh dihukum di bawah Subseksyen 4(1) akta yang sama.

Jika sabit kesalahan, beliau boleh didenda tidak melebihi RM5,000 atau dipenjarakan selama tempoh tidak melebihi tiga tahun atau kedua-duanya sekali.

Bagi pertuduhan kedua di Mahkamah Sesyen berasingan, Muhammad Sanusi didakwa menghasut dengan mempertikaikan Perdana Menteri, Datuk Seri Anwar Ibrahim berhubung penubuhan Kerajaan Perpaduan.


Ajaran Syiah melalui aplikasi digital al-Quran akan ditangani sewajarnya

SELAMA, 20 Syawal 1443H, Sabtu – Pihak berkuasa termasuk Jabatan Kemajuan Islam Malaysia (Jakim) akan mengambil tindakan sewajarnya bagi menangani penularan pengaruh ajaran Syiah dan mu’tazilah yang dikesan dalam aplikasi digital Al-Quran, kata Menteri Dalam Negeri Datuk Seri Hamzah Zainudin.

“Isu Syiah ini jelas di negara kita. Tidak perlu dibangkitkan dan dihangatkan masalah ini. Yang penting apabila keputusan telah dibuat Jemaah Mufti, kita kena terima.

“Jakim atau sesiapa sahaja penguat kuasa, pasti mereka ambil tindakan,” katanya ketika ditemui pada majlis sambutan Hari Raya Aidilfitri beliau bersama Perikatan Nasional Larut di Dewan Majlis Daerah Selama hari ini.

Jakim dilaporkan telah mengesan aplikasi digital al-Quran yang mengandungi penyelewengan atau tafsiran yang menyimpang antaranya merangkumi pengaruh mu’tazilah dan tafsiran berasaskan fahaman Syiah.

Menteri di Jabatan Perdana Menteri (Hal Ehwal Agama) Senator Datuk Idris Ahmad dilapor berkata perkara itu hasil dapatan kajian yang dilaksanakan oleh Bahagian Penyelidikan Jakim pada tahun lepas mengenai penyelewengan pentafsiran dalam aplikasi digital.

Jakim turut mendapati terdapat lebih 500 aplikasi Al-Quran dalam Google Play Store dan Apple Store di seluruh dunia.

Dalam perkembangan lain, Hamzah berkata baki 60 dari 528 orang tahanan Depot Sementara Imigresen Relau, Kedah yang melarikan diri selepas berlaku rusuhan kecil pada 21 April lepas, masih lagi bebas dan difahamkan berada di sekitar Lembah Klang.

“Apabila dapat jumpa, kita tangkap dan kumpulkan. Jumlahnya kadang-kadang dua tiga orang, kadang-kadang ramai, tetapi jumlah akan capai angka sebenar,” katanya.

Dalam kejadian 4.30 pagi pada 21 April lepas, seramai 528 orang tahanan di Depot Sementara Imigresen Relau, Kedah melarikan diri selepas berlaku rusuhan kecil. – Bernama


Mesyuarat Kabinet pertama Myanmar selepas rampasan kuasa

KUALA LUMPUR,  21 Jamadilakhir 1442H, Rabu  – Kabinet baharu Myanmar bermesyuarat buat kali pertama pada Rabu selepas rampasan kuasa tentera, lapor Agensi Anadolu.

Menurut satu kenyataan unit maklumat tentera Myanmar, Mesyuarat Majlis Menteri diadakan di istana presiden bersama Panglima Angkatan Tentera dan Presiden Min Aung Hlaing, Timbalan Naib Presiden Myint Swe, dan sembilan anggota Kabinet yang dilantik menggantikan barisan menteri yang disingkirkan pada Selasa.

Mesyuarat itu antara lain membincangkan pelan tindakan yang akan diambil setelah  Myanmar mengisytiharkan darurat selama setahun.

Tentera Myanmar, dikenali Tatmadaw, mengisytiharkan darurat pada Isnin, beberapa jam selepas menahan pemimpin de facto dan Kaunselor Negara Aung San Suu Kyi serta anggota kanan lain parti Liga Demokrasi Kebangsaan (NLD).

Isu lain yang turut dibincangkan termasuk pelanjutan perjalanan dan pelancongan domestik, pembukaan kembali kuil dan tempat beribadat, melanjutkan kegiatan sektor ekonomi sesuai dengan langkah-langkah COVID-19, merangsang kembali ekonomi dan meningkatkan peluang pekerjaan, lapor Agensi Anadolu.

Menurut parti NLD Suu Kyi “dalam keadaan sihat” namun tiada maklumat mengenai lokasi beliau ditahan.

Selepas kudeta pada 1 Februari itu, 24 menteri dan timbalan diberhentikan pada Selasa dan 11 menteri baharu dilantik.

Penggulingan kuasa itu berlaku beberapa jam sebelum sesi pertama parlimen baharu negara itu bersidang selepas pilihan raya November yang menyaksikan parti NLD pimpian Suu Kyi menang besar.

Tentera mendakwa berlaku penipuan dalam pilihan raya, menyebabkan dominasi NLD di parlimen. -Bernama


Ugut KPM, Jawatankuasa SJKC Too Joon Hing bersikap ekstrem

Oleh Zuhayati Yazid

BANGI, 8 Rabiulakhir 1443H, Sabtu – Ugutan Jawatankuasa Pembinaan Sekolah Jenis Kebangsaan Cina (SJKC) Too Joon Hing mahu mengambil tindakan radikal terhadap Kementerian Pendidikan (KPM) jelas memperlihatkan betapa agresif dan ekstremnya kumpulan tersebut.

Tindakan itu juga mempamerkan sikap besar kepala mereka yang langsung tidak menunjukkan rasa hormat kepada negara, kerajaan termasuk seorang timbalan menteri.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berpendapat, perkara sedemikian tidak sepatutnya berlaku kerana masih terdapat banyak cara untuk menyelesaikan sesuatu masalah.

“Kerajaan yang ada hari ini bukanlah kerajaan yang tidak bertimbang rasa, pasti ada sebab keputusan itu dibuat, lagi pun pembinaan SJKC bukan lagi keperluan memandangkan sudah banyak SJKC dibangunkan di negara kita.

“Tindakan mereka itu jelas melambangkan sikap ekstrem mereka yang boleh memberi natijah kepada sistem pendidikan negara,” katanya kepada Ismaweb.net, hari ini.

Mengulas lanjut, Aminuddin berkata, memberi amaran atau ugutan tidak akan menyelesaikan masalah sebaliknya hanya memburukkan lagi keadaan.

“Kita yakin pasti ada yang tersirat sehingga mereka bersungguh-sungguh mahu meneruskan pembinaan sekolah berkenaan walaupun pihak KPM memberi arahan penghentian pembinaan berkenaan,” katanya lagi.

Beliau menjelaskan, kawasan tersebut difahamkan merupakan tapak pembinaan sekolah kebangsaan (SK) dan bukannya SJKC seperti yang diperjuangkan mereka.

“Keadaan ini sekiranya tidak bertegas akan membuatkan mereka semakin berani, seharusnya wujud perasaan hormat terhadap pentadbiran negara dan bukan bertindak mengikut perasaan demi kepetingan mereka sahaja,” katanya.

Sehubungan itu, beliau menggesa kerajaan untuk tidak tunduk dengan ugutan dari jawatankuasa berkenaan sebaliknya bertegas dengan pendirian sedia ada.

Terdahulu, Pengerusi Jawatankuasa Pembinaan SJKC Too Joon Hing, Ong Yew Thai menggesa KPM agar tidak bersikap dingin dalam menangani isu pembinaan sekolah tersebut.

Gesaan itu dibuat selepas KPM tidak memberi sebarang maklum balas terhadap surat yang ditulis pihak Jawatankuasa Pembinaan SJKC Too Joon Hing.

Yew Thai turut memberikan tempoh tiga hari kepada KPM untuk menyatakan sebab munasabah mengapa pembinaan dihentikan.

“Jika tidak, jawatankuasa pembinaan akan mengadakan perbincangan dan menggunakan pendekatan yang lebih radikal untuk meneruskan pembinaan sekolah,” katanya.


LUAS nafi keluar kenyataan 4 loji air beroperasi semula

KUALA LUMPUR, 17 Muharram 1442H, Sabtu – Lembaga Urus Air Selangor (LUAS) menafikan penyebaran mesej yang mendakwa loji pembersihan air (LPA) SSP1, SSP2, SSP3 dan Rantau Panjang akan mula beroperasi semula pada 8 malam semalam.

Kenyataan LUAS menyebut mesej tular yang memaklumkan bahawa pencemaran di kawasan Sungai Gong telah selesai sepenuhnya itu adalah palsu.

“Tindakan penyebaran mesej palsu itu mengelirukan orang awam memandangkan insiden pencemaran ini telah memberi kesan dari segi gangguan bekalan air kepada pengguna.

“Sebarang berita yang tersebar melalui mana-mana aplikasi mesej atau media sosial berkaitan keputusan pemantauan bau oleh pihak LUAS tanpa kenyataan rasmi yang dikeluarkan oleh LUAS yang dimuat naik oleh LUAS ke portal rasmi mahupun laman Facebook, Instagram dan Twitter rasmi LUAS adalah tidak benar,” katanya.

Menurut kenyataan itu, LUAS bersama pihak yang terlibat sedang bertungkus-lumus melaksanakan pemantauan dan langkah-langkah mitigasi pencemaran. – Bernama


Tak tamakkan kuasa, sikap Jeffrey Kitingan wajar dicontohi

BANGI, 11 Safar 1442H, Selasa – Tindakan Presiden Parti Solidariti Tanah Airku (STAR), Datuk Dr Jeffrey Kitingan meletakkan jawatan dalam Kerajaan Persekutuan berikutan dilantik sebagai Timbalan Ketua Menteri Sabah, wajar dicontohi.

Pemerhati politik, Prof Dr Mohd Ridhuan Tee Abdullah memuji tindakan Ahli Dewan Undangan Negeri (ADUN) Tambunan itu, dan menyifatkan beliau pemimpin yang tidak tamakkan kuasa.

Jeffrey, 72, meletakkan jawatan sebagai Timbalan Menteri Pelancongan, Seni dan Budaya hari ini, berikutan pelantikannya sebagai Timbalan Ketua Menteri Sabah dalam Kabinet baharu kerajaan negeri itu.

“Tindakan ini menunjukkan beliau tidak tamak kuasa. Kuasa bukan menjadi matlamatnya. Apa yang penting adalah perjuangan.

“Lagi satu, mungkin beliau mahu lebih fokus tugas dan urusan negeri yang jauh lebih penting, sebagaimana yang pernah dilakukan oleh abangnya ketika menjadi Ketua Menteri suatu ketika dahulu,” katanya dalam satu kenyataan, hari ini.

Jeffrey antara enam pemimpin Gabungan Rakyat Sabah (GRS) yang mengangkat sumpah jawatan masing-masing dalam Kabinet negeri di hadapan Yang di-Pertua Negeri, Tun Juhar Mahiruddin.

Beliau yang juga Ahli Parlimen Keningau adalah satu-satunya calon mewakili Perikatan Nasional (PN), yang mempunyai jawatan dalam Kabinet Persekutuan bertanding pada Pilihan Raya Negeri (PRN) Sabah, Sabtu lalu.

Mengulas lanjut, Prof Mohd Ridhuan Tee berkata, sudah sampai masanya untuk rakyat mencontohi sikap pemimpin seperti Jeffrey.

“Kita terus berebut kuasa. Kuasa menjadi matlamat sehingga hal-hal berkaitan agama dan anak bangsa terkebelakang.

“Paling ditakuti, kita terus lemah dan lemah. Kuasa menjadi matlamat bukan alat,” katanya.


PRN: BN Negeri Sembilan yakin dapat dua lagi kerusi

KAJANG, 7 Zulhijjah 1444H, Isnin – Barisan Nasional (BN) telah memohon untuk mendapatkan dua kerusi tambahan untuk ditandingi pada Pilihan Raya Negeri (PRN) Negeri Sembilan iaitu masing-masing satu kerusi Dewan Undangan Negeri (DUN) yang terletak dalam Parlimen Seremban dan Parlimen Jelebu.

Pengerusi Badan Perhubungan UMNO Negeri Sembilan, Datuk Seri Jalaluddin Alias berkata, BN telah ditawarkan 16 kerusi DUN dan membuat permohonan itu supaya agihan antara BN dan Pakatan Harapan (PH) sama rata.

Ahli Parlimen Jelebu itu berkata permohonan tersebut akan diputuskan selepas mesyuarat Majlis Presiden PH dalam masa terdekat.

“Kita optimis akan dapat dua lagi kerusi,” katanya.

Jalaluddin, yang juga Pengerusi Lembaga Lebuhraya Malaysia (LLM), berkata demikian kepada pemberita selepas melawat Pusat Pengurusan Trafik LLM di Wisma Lebuh Raya di sini hari ini.

Negeri Sembilan mempunyai 36 kerusi DUN dengan PH menguasai 20 manakala bakinya dikuasai BN.

Lima lagi negeri yang bakal mengadakan PRN ialah Selangor, Pulau Pinang, Kedah, Kelantan dan Terengganu. -Bernama


Janji Taliban mahu jadi negara bebas perang makin terhakis

KABUL, 21 Safar 1443H, Selasa – Selepas lebih sebulan mentadbir Afghanistan, Taliban memberi jaminan kononnya keselamatan di negaranya itu terjamin dan bebas daripada peperangan.

Namun, jaminan berkenaan sekadar janji kosong semata-mata apabila berlaku beberapa siri serangan dengan kumpulan pengganas ISIS.

Dalam tempoh enam minggu Taliban mentadbir, Gabungan Negara Islam-Khorasan (ISKP) telah menyerang dan mengganggu beberapa bandar di Kabul, Jalalabad dan Mazar – i- Sharif.

Malah, pada 26 Ogos lalu kira-kira selepas 11 hari Taliban berkuasa, ISKP mendakwa terlibat dalam pengeboman di Lapangan Terbang Antarabangsa Hamid Karzai di Kabul sehingga mengorbankan 180 orang awam dan ratusan yang lain cedera.

Tidak lama selepas itu, turut dilaporkan beberapa siri serangan berlaku di bandar Jalalabad dan wilayah Nangarhar yang merupakan satu daripada sasaran utama ISKP.

Dalam siri serangan berkenaan, ISKP menggunakan letupan IED dan membunuh orang awam serta tentera Taliban.

Menerusi Telegram, ISKP mengaku membunuh lebih 35 tentera Taliban di Jalalabad namun jumlah tersebut dinafikan pihak Taliban.

Malah Taliban tetap meneruskan janjinya dan mahu membuktikan akan menghapuskan rangkaian kumpulan ISIS berkenaan.

Sementara itu, Timbalan Menteri Maklumat dan Kebudayaan, Zabihullah Mujahid memberitahu al-Jazeera, kumpulan pengganas berkenaan masih aktif dan sengaja menggangu dan mencari kekacauan di Afghanistan.

Malah Taliban mendakwa pihaknya turut melancarkan tindakan kekerasan terhadap kumpulan ISKP dan menahan sekurang-kurangnya 80 orang anggota kumpulan berkenaan di wilayah Nangarhar, kubu kuat ISKP.

Selain itu Taliban terus menunjukkan kehebatan apabila mendakwa membunuh Mawlawi Ziya ul-Haq, yang juga dikenali Abu Omar Khorasani, bekas pemimpin ISKP di Kabul. – Agensi


BERJASA ucap takziah insiden 4 gadis lemas karbon monoksida

BANGI, 30 Muharram 1442H, Jumaat – Barisan Jemaah Islamiah Se-Malaysia (BERJASA) merakamkan ucapan takziah kepada seluruh keluarga empat sahabat yang keracunan gas karbon monoksida, semalam.

Turut berdukacita dengan insiden itu, BERJASA dalam satu kenyataan mendoakan keluarga serta rakan mangsa diberikan ketabahan dan kekuatan menghadapi ujian itu.

“BERJASA dengan rasa duka cita ingin menyampaikan salam takziah kepada seluruh ahli keluarga, sahabat dan kenalan empat mangsa tragedi lemas terhidu gas karbon monoksida ketika berehat dalam kereta dalam perjalanan pulang dari percutian semalam.

“Kami mendoakan semoga mereka dikurniakan ketabahan dan kekuatan atas ujian besar ini,” katanya.

Dalam kejadian tengah malam itu, tiga sahabat maut manakala seorang kritikal selepas dipercayai lemas gas karbon monoksida ketika sedang berehat di dalam kereta MPV jenis Honda Odyssey di sebuah stesen minyak di Samagagah, Butterworth.

Terdahulu, Sharifah Fariesha Syed Fathi, 21, dan Ayuni Shazwanie Shabri, 21, masing-masing meninggal dunia di tempat kejadian dan Hospital Seberang Jaya (HSJ) awal pagi semalam.

Sementara, Nor Adilah Mohd Safwan, 21, pula disahkan meninggal dunia di Hospital Angkatan Tentera, Lumut kira-kira 4.20 petang semalam, manakala adik kembarnya Nor Aqilah dilapor kritikal dan dirawat di Hospital Angkatan Tentera Tuanku Mizan Wangsa Maju, Kuala Lumpur.

Kesemua mereka dilaporkan berhenti berehat di stesen minyak itu ketika dalam perjalanan pulang ke rumah di Kedah selepas bercuti di Pulau Jerejak.


KWSP: Pengeluaran tambahan boleh akibatkan ramai pencarum bersara di bawah garis kemiskinan

KOTA BHARU, 12 Jamadilakhir 1443H, Sabtu – Lebih ramai ahli Kumpulan Wang Simpanan Pekerja (KWSP) perlu bersara di bawah paras Pendapatan Garis Kemiskinan (PGK) sekiranya kerajaan membenarkan pengeluaran tambahan, kata Menteri Kewangan Tengku Datuk Seri Zafrul Tengku Abdul Aziz.

Beliau berkata, ia berikutan kemerosotan berterusan simpanan persaraan ahli KWSP, kerana ketika ini hampir separuh ahli mempunyai simpanan kurang daripada RM10,000, dan daripada jumlah ini 55 peratus adalah bumiputera.

“Kalau dibenarkan pengeluaran tambahan, ia akan menyebabkan lebih ramai ahli perlu bersara di bawah paras garis kemiskinan, dan juga menyebabkan beban yang besar kepada seluruh Keluarga Malaysia di masa depan terutama jika kegawatan ekonomi berlaku,” katanya ketika ditemui selepas melawat Pusat Transformasi Bandar (UTC) Kelantan, hari ini.

Beliau berkata demikian ketika mengulas mengenai kajian awam oleh Pemuda UMNO bahawa lebih 97 peratus ahli mahu kerajaan meluluskan pengeluaran simpanan KWSP i-Citra sebanyak RM10,000 secara ‘sekali bayar’.

Mengulas lanjut, Tengku Zafrul berkata, setiap keputusan yang dibuat kerajaan perlu mengimbangkan antara kepentingan rakyat untuk jangka pendek dan juga jangka masa panjang.

Beliau turut memberi jaminan bahawa kerajaan tetap peka dengan masalah rakyat, dan pelbagai pendekatan diusahakan untuk memelihara kebajikan rakyat termasuk kepada golongan B40 dan M40.

“Di bawah Bajet 2022 ini kalau kita lihat lebih RM31 bilion dikhususkan untuk subsidi, bantuan dan insentif untuk mengurangkan kesan peningkatan kos sara hidup rakyat.

“Bagi terus menjamin kesejahteraan rakyat, (menerusi) Bantuan Keluarga Malaysia (BKM) kerajaan juga memperuntukkan RM8.2 bilion kepada 9.6 juta penerima, ini sebahagian kecil daripada pelbagai bantuan kepada rakyat,” katanya. – Bernama


BN Johor yakin peluang besar menang PRN

JOHOR BAHRU, 19 Jamadilakhir 1443H, Sabtu – Barisan Nasional (BN) negeri khususnya UMNO hari ini menzahirkan keyakinan mempunyai peluang besar untuk memenangi Pilihan Raya Negeri (PRN) Johor sekali gus membentuk kerajaan negeri.

Pengerusi Badan Perhubungan UMNO, Johor Datuk Hasni Mohammad berkata, pihaknya juga bersedia untuk meletakkan lebih ramai calon berbanding ketika Pilihan Raya Umum (PRU) ke-14.

Beliau berkata, jentera parti seluruh Johor juga bersedia dan turut menunjukkan semangat yang tinggi.

“Peluang UMNO (untuk menang PRN Johor) amat baik sekali, keyakinan kita tinggi dan kita berharap akan dapat bertanding lebih banyak kerusi berbanding PRU-14 lalu,” kata beliau kepada pemberita di Bangunan UMNO Johor, di sini hari ini.

Pada PRU ke-14, UMNO bertanding 35 kerusi, MCA (14 kerusi), Gerakan (tiga) manakala MIC (empat) tetapi BN hanya memenangi 19 kerusi menerusi UMNO dengan 17 kerusi manakala MIC dua kerusi.

Bagaimanapun, kedudukan berubah pada 12 Mei 2018 apabila tiga ADUN UMNO mengumumkan menyertai Bersatu iaitu ADUN Sedili, Rasman Ithnain, ADUN Johor Lama, Rosleli Jahari dan ADUN Endau, Alwiyah Talib.

Ketika ditanya mengenai perbincangan berhubung agihan kerusi antara parti komponen, Hasni yang juga Pengerusi BN Johor berkata, perkara itu akan dimuktamadkan dalam masa terdekat.

Selain itu, Hasni yang juga penyandang ADUN Benut berkata, pintu kerjasama antara gabungan itu dengan parti lain (PAS dan Bersatu) masih belum tertutup.

“Sebarang kerjasama atau bentuk komposisi parti yang akan bertanding dalam PRN Johor adalah tertakluk kepada keputusan dibuat pucuk pimpinan parti. Negeri akan beri maklum balas berhubung keputusan itu termasuklah berhubung kerjasama antara parti komponen dalam gabungan BN sendiri,” katanya.

Hasni secara berseloroh juga berkata, akan kembali bertanding dalam PRN Johor sekiranya dibenarkan presiden parti.

Terdahulu, beliau, yang juga Menteri Besar Johor, mengesahkan pembubaran DUN Johor hari ini dalam sidang media selepas menghadap Sultan Johor, Sultan Ibrahim Almarhum Sultan Iskandar di Istana Bukit Serene di sini petang tadi. – Bernama


Rancang projek luar kotak pendidikan agama

BUAT seluruh warga pendidik anak-anak berumur 12 tahun ke bawah, ibu bapa dan guru-guru muslim.

Ke mana sebenarnya hala tuju pendidikan kita?

Apakah tujuan utama kita dalam mendidik?

Melihat kepada situasi semasa, masa anak-anak lebih banyak di rumah tetapi ini tidak mengurangi tanggungjawab guru-guru.

Ini adalah peluang untuk kerjasama yang baru, nafas baru kerja dalam kumpulan, antara ibubapa dan guru. Orang dewasa yang waras dan sihat tubuh badan.

Tiba masanya pendidikan agama anak-anak bukan hanya sekadar amali solat dan teori di kelas. Banyak projek luar kotak boleh dirancang di lapangan. Kita sangat memerlukan nafas baru dalam pemantapan akidah yang sesuai dengan zaman mereka.

Pendidikan agama juga bukan hanya terbatas pada subjek Pendidikan Islam. Di kelas Matematik juga kita boleh bertanya kepada mereka mengapa ada angka-angka yang Allah mahu kita perhatikan. 6 hari penciptaan langit dan bumi, gandaan 7/10 kali pahala, kumpulan yang kecil melawan kumpulan yang besar.

Ya, itulah kaedah yang kita hilang untuk pemantapan akidah mereka. Cerita-cerita dari Al-Quran, manual hidup kita. Hakikatnya, akidahlah senjata yang paling kebal melawan arus nafsu yang menggila.

Suara pengamal pendidikan awal kanak-kanak perlu didengari dan diteliti dengan cermat kerana merekalah asas pertama yang lebih memahami perkembangan anak-anak ini terutama sekali perkembangan emosi.

Hidup di zaman mereka tak sama dengan hidup di zaman kita. Akses kepada budaya buruk dan jijik hanya dengan satu klik. Ilmu memilih, yang mana baik dan yang mana buruk adalah kemahiran ampuh yang perlu mereka miliki, hasil dari pembenihan akidah yang murni.

Inilah masa terbaik untuk menggali dan menggilap potensi mereka. Terlalu banyak potensi dan bakat yang boleh dimanfaatkan.

Tinggalkan penilaian berasaskan gred, kita cungkil bakat mereka satu persatu. Mereka adalah pemimpin masa hadapan yang perlu cekap menghadapi zaman mereka dengan kemahiran kepimpinan yang sangat dikehendaki.
Kita tidak mahu pemimpin separuh masak seperti zaman kita yang tamakkan pangkat dan harta. Cabaran politik negara dan antarabangsa di zaman mereka akan lebih mencabar, adakah kita telah persiapkan mereka dengan sebaiknya?

Ya, ia bermula dari julat umur atau fasa emas kanak-kanak 12 tahun kebawah. Bukan anak-anak yang 10 tahun telah terlibat dengan dadah, rogol dan pornografi. Mereka sangat naif. Kitalah harapan mereka. Kitalah yang bertanggungjawab melakukan semua ini kepada mereka. Inilah punca kepada semua cabaran yang kita hadapi.

Mari kita mulakan hari ini. Dengan menekuni kembali apa yang Allah turunkan dalam Al-Quran.

Dahaga yang kita rasakan hanya akan terisi dan dinikmati dengan ayat-ayat Allah seperti turunnya hujan di tengah padang pasir.

Salam Nuzul Quran.
Hari dimana turunnya Al-Quran
17 Ramadan 1442H.

Catatan ikhlas dari seorang ibubapa pendidik,

Suhaily Johari
Ahli Jawatankuasa Kelab Anak-Anak Hebat (NAZIM) Kajang
Mantan Ketua NAZIM Pusat


Perkasa gesa kerajaan sekat kemasukan pelancong China ke negara ini

BANGI, 6 Jamadilakhir 1444H, Jumaat – Kerajaan digesa menggantung sementara penerbangan keluar masuk laluan negara China berikutan penularan COVID-19 yang melonjak naik ketika ini di negara tersebut.

Ketua Penerangan Perkasa, Syed Hairoul Faizey Syed Ali berkata, penangguhan ini amat diperlukan buat masa ini bagi mengekang penularan kembali wabak itu ke negara ini.

“Kes terbaru yang dilaporkan, hampir separuh penumpang pesawat dari China tiba di Milan, Itali didapati positif COVID-19 amat membimbangkan kita.

“Dengan angka yang amat membimbangkan di negara China ketika ini, kerajaan dicadangkan untuk mengambil langkah berjaga-jaga termasuklah menyekat kemasukan rakyat China ke negara ini untuk satu tempoh yang ditetapkan,” katanya dalam kenyataan, hari ini.

Beliau berkata demikian sebagai mengulas kenyataan Persatuan Pelancongan Domestik Malaysia (MITA) yang menjangkakan sejuta pelancong China akan tiba di negara ini pada 2023.

Mengulas lanjut, beliau berkata, walaupun kedatangan pelancong asing ke negara ini akan merancakkan lagi sektor ekonomi namun kerajaan perlu memikirkan kesan buruk kepada rakyat seluruhnya.

“Dalam kita menerima pelancong dari luar negara khususnya dari negara China, kita juga diingatkan agar tidak lupa wabak COVID-19 yang sedang mengganas ketika ini terutama di negara China,” katanya.

Beliau berpandangan beberapa langkah perlu diutamakan termasuklah melakukan ujian kendiri, saringan ujian kesihatan dan juga laporan MySejahtera di setiap pintu masuk negara bagi membendung wabak COVID-19 daripada terus berkembang di negara ini.


Notis saman trafik benar

KUALA LUMPUR, 16 Muharram 1442H, Jumaat – Bukit Aman mengesahkan imej tular mengenai surat peringatan notis saman trafik adalah sahih dan dikeluarkan kepada mereka yang mempunyai saman tertunggak.

Justeru, Pengarah Jabatan Siasatan dan Penguatkuasaan Trafik (JSPT) Bukit Aman Datuk Azisman Alias menggesa orang ramai yang menerima notis itu membuat semakan saman di kaunter saman trafik, Ibu Pejabat Polis Daerah (IPD) di seluruh negara.

Katanya, semakan juga boleh dibuat melalui beberapa saluran semakan yang dinyatakan dalam surat peringatan itu.

“Pembayaran saman pula boleh dibuat melalui kaunter saman trafik di IPD, Pejabat Pos Malaysia Berhad dan mesin juruwang automatik (ATM) Malayan Banking Berhad (Maybank).

“Sekiranya berurusan di kaunter, orang ramai diingatkan agar sentiasa mematuhi prosedur operasi standard (SOP) Perintah Kawalan Pergerakan Pemulihan (PKPP) yang sedang dikuatkuasakan,” katanya dalam kenyataan hari ini.

Satu gambar memaparkan maklumat notis saman dikeluarkan JSPT tular di media sosial dan dikatakan palsu. -Bernama


PAS tolak dakwaan matikan legasi Nik Aziz

BANGI, 22 Zulhijjah 1444H, Selasa – PAS memaklumkan Nik Mohamad Abduh Nik Abdul Aziz melepasi tapisan Majlis Syura dan tersenarai untuk bertanding pada Pilihan Raya Negeri (PRN), pada 12 Ogos depan.

Dengan tersenarainya nama bekas Ahli Parlimen Bachok itu, dapat sekali gus menafikan dakwaan PAS cuba mematikan legasi bekas Menteri Besar Kelantan, Tan Sri Nik Abdul Aziz Nik Mat atau Tok Guru.

Mursyidul Am PAS, Datuk Hashim Jasin berkata, nama Nik Mohamad Abduh telah melepasi tapisan Majlis Syura PAS selepas pimpinan PAS negeri mencadangkan nama berkenaan.

Bagaimanapun, kerusi yang akan ditandingi akan ditentukan PAS negeri.

“Saya boleh sahkan di antara senarai calon termasuk Nik Abduh yang telah diluluskan untuk bertanding PRN,” katanya seperti dipetik portal tempatan, hari ini.

Bagaimanapun, Hashim berkata, buat masa ini semuanya bergantung kepada Nik Abduh sendiri sama ada bersedia atau tidak menyertai PRN.

“Tuan punya tubuh itu sendiri bersedia atau tidak nak bertanding? Kita tak paksa. Mereka layak bertanding untuk bertanding,” katanya.

Sebelum ini, nama Nik Abduh menjadi teka-teki sama ada tersenarai atau tidak pada PRN susulan namanya tidak tersenarai pada Pilihan Raya Umum ke-15 (PRU15), lalu.

Namun Nik Abduh yang juga bekas Ahli Parlimen Pasir Mas (2013 hingga 2018 ) dan Parlimen Bachok (2018 hingga 2022) selepas memenangi Pilihan Raya Umum ke-14 (PRU14) sebelum ini menegaskan akan setia dan memberi sokongan meskipun namanya tidak disenarai.